text:
Ni ikibazo ubuyobozi bw’Akarere ka Huye buvuga ko bwahagurukiye kugira ngo abo bana basubizwe mu miryango, harebwe icyatumye bajya mu muhanda gishakirwe igisubizo.
Umuyobozi wungurije ushinzwe imibereho myiza y’abaturage mu Karere ka Huye, Kankesha Annonciata, avuga ko hari abana 186 bamaze gukurwa mu muhanda basubizwa mu miryango yabo.
Ati “Mu mwaka ushize wa 2020 twakuye mu muhanda abana 137 tubasubiza mu ishuri. Uyu mwaka wa 2021 kuva mu kwezi kwa Mbere kugeza mu kwa Munani twavanye mu buzererezi abana 49.”
Kankesha avuga ko mu bo bakura mu buzererezi hari ababugarukamo kuko mu 137 bakuwemo umwaka ushize, abagera ku 18 bagarutsemo; naho muri 49 bakuwemo uyu mwaka hagarutse 12.
Akomeza avuga ko kuri ubu bafite aabfatanyabikorwa bagera kuri bane bari gufasha akarere gukura abo bana mu buzererezi ku buryo nta n’umwe bifuza ko asigaramo.
Ati “Urutonde rw’abo bana bose turarufite, baba ari abakobwa n’abahungu kuko nk’ubu dufite abakobwa icyenda n’abahungu 40 duherutse gukura mu buzererezi.”
Yasobanuye ko iyo bamaze gufata abo bana bakabageza mu miryango yabo basanga baragiye mu muhanda bahunze ibibazo birimo amakimbirane aba hagati y’ababyeyi babo cyangwa ugasanga umwana yahunze undi mugore se yazanye kuko nyina atakiriho.
Ikindi ni urukundo ruke rugaragara kuri bamwe mu babyeyi aho batita ku mwana wabo ahubwo bakitwaza ko bakennye bagahugira mu guca inshuro. Hari kandi imiryango ikennye itabonera abana ibibatunga bigatuma bayihunga bakajya gusabiriza.
Ikindi kibazo ni imiryango ibana itarasezeranye bigatuma nta cyizere umugore n’umugabo bagirana, abana babo bakabarera nabi batabitayeho.
Kankesha yagarutse no ku businzi bugaragara kuri bamwe mu babyeyi butuma bahora mu makimbirane, abana babo bakabahunga. Abandi ni abavukiye mu muhanda ugasanga nta muntu ubitaho bafite, imfubyi zibura uko zibaho zikajya gusabiriza ku muhanda.
Yavuze kandi ko kuba ibigo byakiraga abana b’inzererezi byarafunzwe hari abana babibagamo basubiye mu buzererezi bitewe n’uko bageze mu miryango yabo ntibagirirwe icyizere ko bahindutse, bagahora babakingiranye.
Ati “Gutakarizwa icyizere kw’abo bana, iyo tumusubije mu muryango ugasanga utuntu baraturundarunda bakabika bakamuhisha, agasigara acungishwa ijisho ngo atiba. Yabona bamufata gutyo akongera akabahunga akagaruka mu muhanda.”
Kuri ubu Ikigo cy’Igihugu gishinzwe igororamuco cyatangije ubukangurambaga mu turere twose tw’igihugu hagamijwe guca ubuzererezi mu bana b’u Rwanda.
Ni igikorwa bari gukora ku bufatanye n’izindi nzego aho bafatanya no kwigisha ababyeyi kwita ku bana babo babarinda kujya kuzerera.


c: text/html

text:
Umuntu bemeza ko afite umubyibuho udasanzwe iyo ibipimo bya BMI (Body Mass Index) birenze 25, muri macye bene uwo aba afite ibyago byinshi biterwa no kugira umubyibuho ukabije nk’indwara zinyuranye z’umutima, diyabete, kubura urubyaro ku bagore, kunanirwa gutera akabariro ku bagabo n’ibindi binyuranye.
Muri iyi nkuru tugiye kuganira ibyo wakora kugirango ushobore gutakaza ibiro kandi nta zindi ngaruka bikugizeho,ndetse n’ibyo wakoresha kugirango ubigereho.
Dore ibintu wakora ugatakaza ibiro mu buryo bwiza :
1. Gerageza gusezera isukari n’ibyo irimo byose : Niba ushaka gutakaza ibiro, no kunyunguta bombo ntuba ukibyemerewe. Kunywa soda kizabe ikizira kuri wowe, kimwe na ya mitobe tugura ikoze. Ibi tuvuze biri mu bintu bya mbere bituma ubyibuha niyo mpamvu kubyirinda bizagufasha kugabanya ibiro. Mu mwanya wabyo warya imbuto, ukanywa imitobe wikoreye itarimo isukari yo mu nganda, cyangwa ugakoresha ubuki.
2. Jya unywa amazi byibura iminota 30 mbere yo kurya : Ubushakashatsi bumwe bwakozwe bwagaragaje ko kunywa amazi iminota 30 mbere yo kurya bigufasha kugabanya ibiro ku kigero cya 44% mu gihe cy’amezi 3 gusa. Impamvu ni uko amazi nta bibyibushya bibamo, kandi aho yagiye nta kindi kiba kiri buhajye bityo akagufasha kurya bicye kandi ukumva uhaze.
3. Jya ugerageza gufata amafunguro afasha gutakaza ibiro : Niba wifuza gutakaza ibiro usabwa kwita ku mafunguro abigufashamo. Muri yo twavuga amagi atogosheje, imboga rwatsi, amafi cyane cyane ya salmon, imboga zo mu bwoko bw’amashu, ibirayi bitogosheje, ibishyimbo, amasupu (potage), avoka, apple cider vinegar, ubunyobwa, impeke zuzuye, poivron, imbuto. Muri aya mafunguro arimo amavuta ni byiza kuyafata mu gitondo na ku manywa naho andi atarimo amavuta ukayafata ninjoro.
4. Rya ifunguro ririmo fibre ziyenga vuba : Fibre zifasha kugabanya ibinure by’umwihariko ibiba byaje ku nda. Amafunguro akize kuri fibre harimo intoryi, imboga zinyuranye.
5. Tapfuna witonze : Hari abantu usanga mu kurya kwabo baba bameze nk’abacuranwa kuburyo mu minota 2 akaba arangije isahani yose. Niba ushaka gutakaza ibiro gerageza kurya buhoro buhoro kuko uko ibiryo bitinda mu kanwa niko umubiri ubona akanya ko gutegura imisemburo yo kubishwanyaguza ndetse bizagufasha kumva uhaze vuba.
6. Gabanya isahani uriraho : Niba wajyaga urira ku isahani nini gerageza ushake agasahani gato ujye uba ariko uriraho. Ubushakashatsi bwagaragaje ko uko urira ku isahani nto bifasha ubwonko kwakira ibyo biryo bikaguhaza neza.
7. Ryama usinzire neza : Kuryama ugasinzira bihagije bifasha umubiri gukoresha neza ibyo wariye. Ikigufasha kuryama neza harimo kurwanya stress, gukora imibonano mpuzabitsina ku babyemerewe, siporo itananiza cyane, no kuryama ahantu hagufasha kuruhuka neza.
8. Jya ugerageza gukora siporo ndetse n’imyitozo ngorora mubiri
Wari uzi ko hari ubundi buryo wagabanya ibiro ku buryo bwizewe kandi bw’umwimerere ?
Ni byiza gukoresha ubu buryo twavuze haruguru kugira ngo ibiro bigabanuke, gusa hari n’ababikora ntibikunde neza cyane ko wenda baba bafite ibiro by’umurengera cyangwa se kugabanya kurya biriya biryo twavuze haruguru bikabananira burundu. Ubwo buryo twavuze haruguru bushobora no gutinda gutanga umusaruro kandi hari ubundi buryo bw’umwimerere bwaguha igisubizo byihuse. Ubu rero habonetse imiti myimerere ikoze mu bimera, ikaba itwika ibinure mu mubiri kuburyo bwiza bigatuma ibiro bigabanuka. Iyi miti yizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration).
Twabibutsa ko iyi miti nta ngaruka igira ku muntu wayikoresheje. Uramutse ukeneye iyi miti nyunganiramirire wahamagara kuri +250788888963 cyangwa +250788668640
cyangwa ukaba wanatwandikira kuri Whatsapp tukaguha n’ibindi bisobanuro byisumbuyeho. Uretse n’iyi nyunganiramirire, baguha n’inama ziboneye zagufasha kuca ukubiri burundu n’umubyibuho ukabije.

robotstxt: allowed

filter: keep


text:
« Nitwishimire twese muri Nyagasani,
dukore umunsi w’ibirori byo gusingiza abatagatifu bose
Ari ba Bamalayika bishimiye umunsi mukuru
Bagasingiriza hamwe umwana w’Imana » !
Bavandimwe,
Nyuma yo gusoza amasengesho y’iùminsi 30 dusabira u Rwanda n’Akarere kacu amahoro, hari intwari ziyemeje gukora amasengesho y’iminsi 9 nka Noveni y’Abatagatifu bose hagamijwe gusaba « IMPINDUKA NZIZA mu buyobozi bw’u Rwanda.
Noveni izatangira taliki ya 1/11/2020 isozwe taliki ya 9/11/200
Buri munsi tuzajya dutangira saa 20h ki isaha ya Paris , 21h ku isaha ya Kigali.
Tuzajya tubagezaho gahunda ya buri munsi : amasengesho akoreshwa , icyifuzo dusengera…
Gahunda izajya inyura ku rubuga http://www.leprophete.fr
UMUNSI WA MBERE : 1/11/2020
- Indirimbo : Veni Creator Spiritus
- ICYIFUZO : Gusabira Perezida Paul Kagame
- Amasengesho y’Intangiriro ( Nyiramucyo) :
- Nemera Imana Data
- Dawe uri mu ijuru x3
- Ndakuramutsa Mariya x3
- Isengesho ryo kwicuza ibyaha
- Isengesho ryo kwemera
- Isengesho ryo kwizera
- Isengesho ryo gukunda
- ISOMO
Ibyahishuwe 7, 2-4. 9-14
- Isengesho rya Mutara III RUDAHIGWA atura u Rwanda Kristu Umwami
- Isengesho ryo Kwisunga Kizito MIHIGO
- IBISINGIZO BY’ABATAGATIFU
- DORE LINK y’abifuza kuza kwinjira mu cyumba cya ZOOM :
Participer à la réunion Zoom
https://us02web.zoom.us/j/83392713599?pwd=cTVSZ0t4Y3BuWnN4ZGUyRWRma205Zz09
ID de réunion : 833 9271 3599
Code secret : 307318
AMASENGESHO :
𝗡𝗗𝗘𝗠𝗘𝗥𝗔 𝗜𝗠𝗔𝗡𝗔 𝗗𝗔𝗧𝗔
Nemera Imana Data, Ushobora byose waremye ijuru n’isi. Nemera n’Umwana we w’ikinege, Yezu Kristu Umwami wacu, wasamwe ku bwa Roho Mutagatifu akabyarwa na Bikira Mariya, akababara ku ngoma ya Ponsiyo Pilato, akabambwa ku musaraba agapfa, agahambwa, akamanuka ajya ikuzimu. Umunsi wa gatatu akazuka, akajya mu ijuru akaba yicaye iburyo bw’Imana Data ishobora byose, ni ho azava aje gucira urubanza abazima n’abapfuye. Nemera Roho Mutagatifu, na Kiliziya Gatolika Ntagatifu, n’ubumwe bw’abatagatifujwe, n’uko abanyabyaha babikizwa, n’uko abantu bazazuka bakabaho iteka. 𝗔𝗺𝗶𝗻𝗮
DAWE URI MU IJURU
Dawe uri mu ijuru, izina ryawe ryubahwe
Ingoma yawe yogere hose
Icyo ushaka gikorwe munsi, nk’uko gikorwa mu ijuru
Ifunguro ridutunga uriduhe none
Utubabarire ubicumuro byacu
Nk’uko natwe tubabarira abaducumuyeho
Ntudutererane mubitwoshya, ahubwo udukize icyago.
Amina.
NDAKURAMUTSA MARIYA
Ndakuramutsa Mariya, wuje inema uhorana n’Imana
Wahebuje abagore bose umugisha
Na Yezu umwana wabyaye arasingizwa,
Mariya mutagatifu mubyeyi w’Imana
Urajye udusabira kuri ubu, n’igihe tuzapfira.
Amina.
ISENGESHO RYO KWICUZA IBYAHA
Nyagasani ibyaha nakugiriye byose ndabyanze kuko binteranya nawe bikadutandukanya ari wowe untunga ukandengera iteka, kandi ndabyangira ko byicishije Yezu Kristu Umwana wawe ukunda, Dawe ubinkize sinshaka kubisubira, ndashaka kuba uwawe.
Amen
ISENGESHO RYO KWEMERA
Mana yanjye, ndemera ibyo Kiliziya Gatolika yemera kandi yigisha , kuko yabibwiwe nawe utabasha kuyba no kutuyobya.
Amen
ISENGESHO RYO KWIZERA.
Mana yanjye, nizeye yuko uzagirira Yezu Kristu, ukampa inema zawe munsi , maze ninita ku mategeko yawe ukazambeshaho iteka mu ijuru, nk’uko wabidusezeranije, kandi ukaba utica isezerano ,
Amina.
ISENGESHO RYO GUKUNDA
Mana yanjye, ndagukunda rwose kuko nta we muhwanyije ubwiza, uhebuza byose gukundwa, kandi nkunda abandi uko nikunda ngiriye wowe.
Amen.
IBISINGIZO BY’ABATAGATIFU
____________________
Nyagasani, utubabarire (2)
Kristu, utubabarire (2)
Mariya Mutagatifu , Mubyeyi w’Imana, udusabire.
Mikayeli mutagatifu, udusabire.
Bamalayika b’Imana batagatifu, mudusabire.
Yohani Batisita mutagatifu, udusabire.
Yozefu mutagatifu, udusabire.
Petero na Pawulo batagatifu, mudusabire.
Andereya mutagatifu, udusabire.
Yohani mutagatifu, udusabire.
Mariya Madalena mutagatifu, udusabire.
Sitefano mutagatifu, udusabire.
Inyasi w’Antiyokiya mutagtifu, udusabire.
Anyesi mutagatifu, udusabire.
Peripetuwa na Felisita batagatifu, mudusabire.
Lawurenti mutagatifu, dusabire.
Atanazi mutagatifu, udusabire.
Bazili mutagatifu, udusabire.
Agustini mutagatifu, udusabire.
Maritini mutagatifu, udusabire.
Benedigito mutagatifu, udusabire.
Gerigori mutagatifu, udusabire.
Faransisiko na Dominiko batagatifu, mudusabire.
Gatarina w’i Siyena mutagatifu, udusabire.
Faransisiko Saveri mutagatifu, udusabire.
Tereza w’Avila mutagatifu, udusabire.
Yohani Mariya Viyane mutagatifu, udusabire.
Karoli Lwanga na Bagenzi bawe mwahowe Imana, mudusabire.
Namwe banyafurika bandi batagatifu, mudusabire.
Namwe bakurambere bacu, mwashaje muri abayoboke b’Imana, mudusabire.
Yohani Pawulo II mutagatifu, udusabire.
Tereza w’i Liziye mutagatifu, udusabire.
Dominiko Saviyo mutagatifu, udusabire.
Mariya Goreti mutagatifu, udusabire.
Yozafina Bakita mutagatifu, udusabire.
Bazina bacu batagatifu, mudusabire.
Mwese batagatifu n’abatagatifukazi b’Imana, mudusabire.
Gira impuhwe, Nyagasani, udukize.
Icyago cyose, Nyagasani, ukidukize.
Icyaha cyose, Nyagasani, ukidukize.
Urupfu rwa burundu, Nyagasani, urudukize.
Girira ko wigize umuntu, Nyagasani, udukize.
Girira ko wapfuye, ukazuka, Nyagasani, udukize.
Girira ko wadusakajemo Roho Mutagatifu, Nyagasani, udukize.
Twebwe abanyabyaha, utwumve, turagutakambira.
Gira ibambe, maze uyobore Kiliziya yawe ntagatifu kandi uyikomeze, utwumve, turagutakambira.
Gira ibambe, maze Papa wacu Fransisko n’abandi bose bari mu nzego z’ubusaserdoti nyobozi, ubakomeze mu nzira y’iyobokamana iboneye, utwumve, turagutakambira.
Gira impuhwe, maze natwe ubwacu uduhumurize kandi udukomeze, duhore tugukorera uko ushaka, utwumve turagutakambira.
Yezu Mwana w’Imana nzima, utwumve, turagutakambira.
Kristu utwumve (2).
Kristu, wumve amasengesho yacu (2).
#DUSABE: Nyagasani turakwinginze, uhe uhe umuryango w’bayoboke bawe guhora ushimishwa iteka no kubaha Abatagatifu bose, kandi no guhora urinzwe n’amasengesho yabo adahwema. Ku bwa Yezu Kristu Umwami wacu.
Amen.


text:
Iwacu muzika: Makanyaga yerekanye ko muzika nyarwanda atari iya none
Abakunzi b’umuziki nyarwanda, mu mpera z’icyumweru twaraye dusoje basusurukiye mu rugo bacinya akadiho bataramiwe na Makanyaga Abdoul yerekana ubuhanga ashimangira ko ari sogokuru mu bahanzi nyarwanda.
Mu bitaramo bya Iwacu Muzika Festival biri kunyura kuri Television Rwanda, icyo ku wa Gatandatu cyaje ari rurangiza kuko Makanyaga Abdoul yataramiye abaturarwanda buri wese ntiyifuze ko kirangira.
Uyu musaza wari warimbye mu ishati itukura, ipantaro y’ umweru, ingofero y’urugara n’inkweto z’umukara zibengerana, afatanyije na band ye mu mpuzankano ibereye ijisho, bibukije Abanyarwanda igisope bataramira imbaga yari ibahanze amaso
Makanyaga Abdoul uzwiho kugira indirimbo zigaruka cyane ku rukundo zigakora benshi ku mitima yatanze ubutumwa ku ndangagaciro y’ubupfura ku banyarwanda.
Yagize ati “Ubupfura busaba kwihangana kugira ishyaka no gutwaza ndetse no guharanira kubaka ibyo igihugu cyagezeho no kubihesha agaciro.”
Yongeye kandi gushishikariza abantarwanda kwirinda icyorezo cya covid-19 abicisha no mu ndirimbo yahanze ibyinitse.
EDDY RWIBUTSO
UMUSEKE.RW


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa Kabiri, taliki ya 2, Ukwezi kwa karindwi, turasoma mu 1Abakorinto 1:10-25
10.Ariko bene Data, ndabingingira mu izina ry’Umwami wacu Yesu Kristo kugira ngo mwese muvuge kumwe, kandi he kugira ibice biremwa muri mwe, ahubwo muhurize hamwe rwose muhuje imitima n’inama,
11.kuko bene Data nabwiwe ibyanyu n’abo kwa Kilowe, yuko habonetse intonganya muri mwe.
12.Icyo mvuze ngiki, ni uko umuntu wese muri mwe avuga ati “Jyeweho ndi uwa Pawulo”, undi akavuga ati “Ariko jyeweho ndi uwa Apolo”, undi na we ati “Jyeweho ndi uwa Kefa”, undi ati “Jyeweho ndi uwa Kristo.”
13.Mbese Kristo yagabanijwemo ibice? Pawulo ni we wababambiwe? Cyangwa mwabatijwe mu izina rya Pawulo?
14.Nshimira Imana yuko ari nta n’umwe nabatije muri mwe keretse Kirisipo na Gayo,
15.kugira ngo hatagira umuntu uvuga yuko mwabatijwe mu izina ryanjye.
16.Icyakora nabatije n’abo kwa Sitefana, uretse abo sinzi yuko hari undi nabatije
17.kuko Kristo atantumye kubatiza, ahubwo yantumye kubwiriza ubutumwa bwiza ariko ntavugisha ubwenge bw’amagambo, kugira ngo umusaraba wa Kristo udahinduka ubusa.
18.Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana,
19.kuko byanditswe ngo“Nzarimbura ubwenge bw’abanyabwenge,N’ubuhanga bw’abahanga nzabuhindura ubusa.”
20.Mbese none umunyabwenge ari he? Umwanditsi ari he? Umunyampaka wo muri iki gihe ari he? Ubwenge bw’iyi si Imana ntiyabuhinduye ubupfu?
21.Kuko ubwo ubwenge bw’Imana bwategetse ko ab’isi badaheshwa kumenya Imana n’ubwenge bw’isi, Imana yishimiye gukirisha abayizera ubupfu bw’ibibwirizwa.
22.Dore Abayuda basaba ibimenyetso naho Abagiriki bo bashakashaka ubwenge,
23.ariko twebweho tubabwiriza ibya Kristo wabambwe. Uwo ku Bayuda ni ikigusha, ku banyamahanga ni ubupfu,
24.ariko ku bahamagawe b’Abayuda n’Abagiriki ni Kristo, ari we mbaraga z’Imana kandi ni ubwenge bwayo,
25.kuko ubupfu bw’Imana burusha abantu ubwenge, kandi intege nke z’Imana zirusha abantu imbaraga
Ibibazo bidufasha gusobanukirwa umusomyi
Ibyo nsomye birambwira ibya nde, kandi biranyigisha iki?
Ibyo nsomye biranyigisha iki
Ku Mana Data wa twese?
Kuri Yesu Kristo?
Ku Mwuka Wera?
Ubusobanuro bw’umusomyi
Mwese muvuge kumwe, kandi he kugira ibice biremwa murimwe (10): Uru rwandiko Pawulo avuga ko yarwandikiye abera bo muri Kristo Yesu. Ariko Pawuio yatewe umubabaro n’ubuswa bw’abo bantu bwakutikiyeho, bugaca itorero mo ibice (10-13). Bibagiwe ko n’ubwo Pawulo n’abandi bababwiraga ubutumwa bakoraga imirimo itangaje, ariko ntabwo ari bo Kristo. Pawulo ararwanya ibyo bice bishingiye ku bantu, kuko umurimo ni uwa Kristo we wapfiriye itorero, ntabwo ari uw’umuvugabutumwa cyangwa umukuru w’itorero kanaka. Kwirema ibice mu itorero ni kimwe mu birisuzuguza abataririmo. Ijambo ry’umusaraba ku barimbuka ni ubupfu (18): Abarema ibice mu itorero ntibazi agaciro k’umusaraba wa Kristo. Kuri abo umusaraba ni ubupfu kuko bibagirwa uwawubambweho bagakurikira abantu. Gusobanukirwa umusaraba bisaba ubwenge bw’lmana, kandi ubwo bwenge butandukanye n’ubw’iyi si (20,21). Ubwo bwenge Imana ibuha abayizera bose nta kurobanura (24). Zirikana : Yesu ni we buye rizima n’ubwo ryanzwe n’abubatsi ariko ryahindutse irikomeza imfuruka. Zirikana guhamagarwa kwawe kuko Yesu ni we buye rizima (1Petero2.4,7).lndirimbo ya 198 mu Gushimisha.
[email protected]


text:
Muhanga-Kamonyi: Hari ababangamiwe n’amategeko atabemerera kuboneza urubyaro
Bamwe mu bangavu baterwa inda z’imburagihe baravuga ko bazitirwa n’amategeko iyo basabye guhabwa serivisi zo kuboneza urubyaro kubera kudakwiza imyaka y’ubukure. Kwimwa izi serivise bituma hari bamwe bisanga bongeye guterwa inda, bakarushaho kwisanga mu bibazo bisanga ibyo baba basanzwe barwana nabyo. Basaba ko amategeko avugururwa bakitabwaho.
Bamwe mu baganiriye na intyoza.com bavuga ko iri tegeko rikwiye koroshywa nkuko hari ingingo zo gukurirwamo inda zorohejwe abangavu n’undi muntu wese watewe inda akayikurirwamo hisunzwe izo ngingo.
Aline, yabyaye afite imyaka 15, avuga ko nyuma yo kubyara yagiye ku mujyanama w’ubuzima kumusaba ko yaboneza urubyaro akamubwira ko atabyemerewe n’amategeko.
Yagize ati” Maze kubyara mbonye uko umuryango wanjye uncunaguza, nabonye ko ngomba kujya kuboneza urubyaro kugirango ntazongera kubyara, ariko haba ku mujyanama w’ubuzima yarampakaniye anyohereza ku kigo nderabuzima naho barabyanga ngo amategeko ntabwo abinyemerera ndataha ndabyihorera”.
Uwitwa Delphine, we avuga ko nyuma yo kwangirwa kuboneza urubyaro nyuma yo kubyara afite imyaka 16, yongeye gutwita indi nda kubera ko yagiye ku kigo cy’urubyiruko cya Kamonyi no ku kigo nderabuzima bakamubwira ko batabimukorera kuko atabyemerewe kubera ko atarakwiza imyaka y’ubukure yemewe mu Itegeko.
Ati” Maze kubyara numvaga bamfasha ngahita mpabwa uburyo bwo kuboneza urubyaro, ariko aho nagannye ku kigo cy’urubyiruko cya Kamonyi banze kumfasha no ku kigo nderabuzima biranga, nongera gutwara indi nda ntateganyaga doreko n’uwambere ntari mubashije kandi uwanteye inda yarahunze naramubuze. Iyo njya kwemererwa kuboneza sinari kongera kuyitwara ndetse umwana yaravutse hashize igihe arapfa”.
Annick, avuga ko kuba urubyiruko rutemererwa kuboneza urubyaro bituma bazitwara bakishora mu kuzikuramo rwishishwa ndetse abandi bagakoresha ibinini n’indi miti kugirango bitabare, aho bamwe usanga bibagiraho ingaruka zo kuzabura urubyaro ndetse bakaba banapfa kubera kubikora magendu bitabara.
Yumva Jean Paul, umuhuzabikorwa w’Ikigo cy’Urubyiruko cya Kamonyi avuga ko bagongwa n’amategeko atemerera umwangavu utarageza imyaka 18 y’ubukure guhabwa ubu buryo, ariko akavuga ko bibaye byiza habaho umwihariko kuri aba bangavu baba barabyaye.
Ati” Duhura n’imbogamizi zuko aba bangavu iyo batugannye batarakwiza imyaka y’ubukure 18 ivugwa mu itegeko kugirango bemererwe guhabwa serivisi zo kuboneza urubyaro arongera akabyara. Nkatwe rero ntawo twabikora kuko nubwo twabikora twaba dukemuye ikibazo kimwe ariko tukaba twamuteza ikindi kibazo kuko buriya buryo bushobora kumuteza ikibazo bitewe nuko umubiri we wabwakira, ariko habayeho umwihariko hari icyahinduka kuri aba bangavu”.
Uwimana Josephine, umubyeyi wo mu karere ka Muhanga ufite abangavu babiri batewe inda imburagihe avuga ko iyo baba bemerewe kuboneza urubyaro bitari kugenda uko byagenze kuko bari kuba barabukoresheje mbere yuko baterwa inda, ariko na nyuma ntibigeze bazihabwa umwe yongera kubyara .
Mporanyi Theobald, inzobere mu bijyanye n’ubuzima akaba impuguke ngishwanama mu muryango uharanira uburenganzira no guteza imbere ubuzima (HDI) avuga ko icyo bashyize imbere ari ubukangurambaga mu kumenyesha ibijyanye n’ubuzima no kubereka neza icyo ingingo z’itegeko zivuga ku gukurirwamo inda .
Avuga ko bagomba gukomeza gukora ubuvugizi ku zindi ngingo zirebana n’ubuzima nicyo zahindukaho kuko“ twebwe nabo dukorana nibyo dushyize imbere tugamije gutabara no gusigasira ubuzima bw’ubangamiwe. Izi ngingo rero zo kwemerera aba bangavu guhabwa serivisi zo kuboneza urubyaro nazo zarebwaho kuko mu gihe atafashijwe azongera atware indi kandi yakagombye kuba yaratabawe mbere hose”.
Kuva mu mwaka wa 2007 hatangijwe umunsi mpuzamahanga ngarukamwaka wo kuboneza urubyaro hagamijwe gukangurira abagore n’abakobwa kuruboneza ndetse mu bushakashatsi bwagiye bukorwa bwagaragaje ko abagore basaga 70% batarabasha kugera kuri serivisi zo kuboneza urubyaro.
Uyu mwaka, uyu munsi wizihijwe taliki ya 26 Nzeri 2021, ukaba warufite insannganyamatsiko igira iti “Mugore kuboneza urubyaro n’ubuzima bwawe kandi ni uburenganzira bwawe“.
Akimana Jean de Dieu


text:
Abakunda agahiye bakavuga imyato, barenza kakabavugisha. Abandi bagahera aho ngo « Soma gake, divayi itera gukubagana. » Hari n’abahisemo kwinywera amazi cyangwa icyayi byonyine ngo batazagwa muri uwo mutego. Bakibagirwa ko Ikirahure cya divayi cyongera amahirwe yo kubaho!
Nyamara iyo barwaye, hari ubwo bagera kwa muganga akabandikira imiti irimo ka « alcool » nibura 10% kugira ngo bakire! Mu by’ukuri, abaganga bazi neza ko umubiri ukeneye « alcool. » Ikibazo ni uko abenshi bayirenza nk’abaca agahigo.
Aha ni ho Ijambo ry’Imana ritubwira ibyiza bya divayi wanywereye ku rugero. Reka tubyumve mu ijwi rya Mwene Siraki:
« Ntukavuge ko Divayi nta cyo yagutwara, kuko divayi yishe benshi.
Uko iziko rishegesha icyuma mu bushyuhe bwaryo, ni na ko divayi igenzereza abasinda bakirata.
Divayi ni ubuzima ku muntu, iyo uyinyoye mu rugero.
Ubuzima bumariye iki umuntu utagira divayi? Kandi yararemewe gushimisha abantu!
Divayi unywereye mu gihe ukayihaga, inezeza umutima.
Divayi wanyoye ukarenza urugero, kubera intego cyangwa ushotorana, igushengura umutima.
Ubusinzi bwongera umujinya w’igicucu, kugeza ubwo gikoze ishyano, bugabanya imbaraga, bugakurura inguma.
Niba mu birori mwanyweye divayi cyane, ntugatonganye mugenzi wawe, ntuzamusuzugurire ko yanezerewe, ntuzamubwire amagambo amutoneka, cyangwa ngo umuhungabanye umwishyuza. » (Sir 31, 25-31)
Buri wese yakuramo ibimureba, akamenya ibyo yakosora. Uwo Divayi cyangwa Manyinya yagize imbata yakitegeza inguma ahorana nk’uwarwaye igicuri!Ugasoma asabana n’abandi cyangwa akarenza ku ifunguro rye rya buri munsi, tumwifurije kwizihirwa no gukomeza kuryoherwa.Naho ukararira akakiririrwa, we ni akumiro! Hari icyo yakura muri iyi nyigisho yibera wenyine? Naho se abo itera akanyamuneza bagasabagizwa n’ibyishimo?
Ubwo turi mu mpera z’ukwezi kandi, ntibitangaje ko hari abo kasize mu madeni, ejo bundi bakazahembwa bishyura. Ntibazibagirwe gufata ingamba zo kudahera muri urwo, dore ko hari igihe abo mu rugo bo bataba bazi n’uko gahumura!
By Protogène BUTERA


text:
Umwana w’imyaka 16 wo mu Murenge wa Gitega mu Karere ka Nyarugenge uba mu muhanda, yishe mugenzi we w’imyaka 13 amuteye icyuma nyuma yo kunanirwa kumvikana ku kugabana amafaranga 500 Frw bari bahawe n’umugiraneza.
Ku mugoroba wo ku wa Kane tariki ya 4 Gashyantare 2021, nibwo uwo mwana yishe mugenzi we amuteye icyuma.
Abaturage bo mu Kagari ka Kabahizi aho ubu bwicanyi bwakorewe, bavuga ko umugiraneza yahaye aba bana amafaranga ariko bananirwa kumvikana uko bari buyagabane batangira kurwana umwe afata icyuma agitera mugenzi we.
Abantu bari hafi aho bahise bajyana uwatewe icyuma ku ivuriro ariko ahagera yamaze gushiramo umwuka.
Umunyamabanga Nshingwabikorwa w’Umurenge wa Gitega, Uzamukunda Anathalie, yemereye IGIHE iby’aya makuru anashimangira ko uyu mwana wishe mugenzi we yahise ashyikirizwa inzego z’umutekano.
Ati “Ni marine zashyamiranye zirangije imwe itera mugenzi wayo icyuma undi yitaba Imana.”Uyu mwana wishe mugenzi we amuteye icyuma yahise atabwa muri yombi


text:
Iyi mpanuka yabereye mu Murenge wa Ruhango, mu bilometero bibarirwa muri bitatu gusa urenze Umujyi wa Muhanga, ahagana saa Kumi z’umugoroba wo kuri uyu wa Kane, tariki ya 14 Ukwakira 2021.
Ikimara kuba, abaturage benshi barimo abana n’urubyiruko kugeza ku basaza n’abakecuru bahageze bitwaje amajerekani bashaka gutwara kuri ayo mazutu.
Abemeye kuganira na IGIHE bagaragaje ko impamvu bahururanye amajerekani bifuzaga kuvoma kuri mazutu cyane ko n’ubundi aho yamenetse nta cyo yari kungura ubutaka.
Umwe yagize ati “Ubundi twari tuje tuzi ko twivomera ariya mazutu ari kumeneka. Aha ngaha ari kumeneka ntabwo hafumbiye, nta nubwo iriya ari ifumbire. N’ubundi umukire we yahombye gusa nyine polisi yanze ko twakivomera nayo ari kumeneka.”
Undi yagize ati “Njyewe nari maze kuvoma ijerekani imwe ariko bayinyatse. Nonese wowe urebye ahantu yamenetse hari icyo bitwaye twivomeye ko n’ubundi ntacyo bashobora kuyikoresha. Turabibona bagize impanuka ariko nyine nta kundi byagenda.”
Guverineri w’Intara y’Amajyepfo, Kayitesi Alice, yabwiye IGIHE ko biteye isoni kubona abaturage bahururana amajerekani mu gihe abandi bagize ibyago aho kubanza kubatabara.
Yagize ati “Ni umuco utari mwiza, ni yo mpamvu natwe turi aha, na Polisi irahari mwabibonye. Iyi modoka yari itwaye mazutu ku buryo byashoboraga no kwangiza abaturage. Icyo turi kubabwira ni uko atari byiza, bakwiriye kubanza gutinya ubuzima bwabo ariko kandi igikomeye ni ugutabarana no kumenyesha Polisi amakuru kuko hari ubwo haba hari ibyo batabasha gukora. Turabinginga kugira ngo birinde kujya baza bakurikiye ibintu mu gihe habaye impanuka kuko bishobora no kwangiza ubuzima bwabo.”
Yasabye Abanyarwanda muri rusange kwirinda gushyira imbere kuba ba rusahurira mu nduru kuko atari umuco w’Abanyarwanda ahubwo ko bakwiye guhagurukira gutabara bagenzi babo mu bihe by’amage nk’impanuka.
Nubwo uburyo iyo mpanuka yaguyemo buteye inkeke ariko ku bw’amahirwe nta muntu n’umwe yahitanye, icyakora umushoferi wayo ni we wakomeretse ariko mu buryo budakanganye.


text:
>> Abayobozi ba Diyosezi
>> Igisonga cy'Umwepiskopi
Igisonga cya Musenyeri
Ku wa kabiri tariki ya 03 Mata 2012 Umushumba wa Diyosezi ya Byumba, Musenyeri Servilien NZAKAMWITA, yatangarije k'umugaragaro abasaserdoti n'abakristu bari bitabiriye Misa y'Amavuta ko yagize Padri Alfred RUTAGENGWA, Igisonga cye nyuma yo gutabaruka kwa Mgr Didace RUZINDANA kuwa 30 Nyakanga 2011.
Mgr Alfred RUTAGENGWA avuka muri Paruwasi ya Nyarurema, akaba yari Padri Mukuru wa Seminari Nto yitiriwe Mutagatifu Dominiko Savio ya Rwesero mbere y'uko atorerwa kuba Igisonga cya Musenyeri.
Byanditswe : 2015-09-14 19:55:51
Uwabitangaje : Diocese Byumba


text:
ubuyanja
Yagaruye Ubuyanja
By Amakuru ki ? on 13 décembre 2011
Uyu mugani bawucira ku muntu warwaye akamererwa nabi cyangwa uwazironzwe n’umukeno : abo bombi, ali ukize iyo ndwara y’ubujyahabi ali n’ukiranutse n’ubukene, iyo bazahutse bakabyibuha, uwo babonye baravuga ngo “Yagaruye ubuyanja !” Byavuzwe n’abagombozi bo ku Musamo mu Nduga; ahasaga umwaka w’i 1300. Icyo gihe, Ruganzu Bwimba yali amaze gutabara bucengeli i Gisaka, u Rwanda […]
Posted in Umuco | Tagged cyenge, Cyilima, Gasabo, musambira, nduga, ubuyanja


text:
[wptab name=’Isomo: Ezira 9′]
Isomo ryo mu gitabo cya Ezira 9,5-9
Igihe cy’igitambo cya nimugoroba kigeze, mpaguruka aho nari nicaye nigunze, umwambaro wanjye n’igishura cyanjye byashwanyaguritse, maze ndapfukama, ntega amaboko nyerekeje kuri Uhoraho Imana yanjye. Nuko ndavuga nti «Mana yanjye, ubu mfite isoni n’ikimwaro ku buryo ntatinyuka kubura amaso, ngo nkwerekezeho uruhanga rwanjye. Mu by’ukuri, Mana yanjye, ibicumuro byacu byariyongereye bisumba imitwe yacu, n’ibyaha byacu birarundana bigera ku ijuru. Kuva igihe cy’abasokuruza bacu kugeza ubu twaracumuye bikabije, kandi kubera ibyaha byacu twebwe ubwacu, hamwe n’abami n’abaherezabitambo bacu, twagabijwe abami b’amahanga, tugabizwa inkota, ukujyanwa bunyago, gusahurwa no gukozwa isoni, mbese nk’uko bimeze uyu munsi. Ariko kandi, mu kanya gato, Uhoraho Imana yacu yatugiriye imbabazi, adusigira aka gasigisigi k’abarokotse, kandi aduha umwanya ahantu he hamweguriwe; bityo Imana yacu yaratumurikiye, inadusubiza ubugingo mu gihe cy’ubushikamirwe bwacu. N’ubwo tukiri abacakara, Imana yacu ntiyadutereranye mu bushikamirwe bwacu; ahubwo yatumye abami b’Abaperisi batugirira impuhwe maze tubona agahenge kugira ngo ahari amatongo tuhavugurure tuhubaka Ingoro y’Imana yacu, kandi twibereho muri Yuda n’i Yeruzalemu mu mutekano.[/wptab]
[wptab name=’Indilimbo: Tobi 13′]
Indilimbo: Tobi 13,2, 3-4ab, 5, 7
«Nihasingizwe Imana ihoraho iteka!
Ingoma yayo nisugire isagambe!
Ni yo ihana kandi ikababarira,
ijyana ikuzimu kandi ikazanzamura,
nta n’umwe wakwigobotora ikiganza cyayo.
Bana ba Israheli, nimuyihimbaze n’amahanga abyumve,
kuko ari yo yadutatanyirijemo.
Nimuhamamarize ubuhangange bwayo,
muyisingirize imbere y’icyitwa ikinyabuzima cyose,
Yaraduhannye kubera ibibi twakoze,
ariko izatugarurira agatima itugirire impuhwe,
yongere idukoranye idukuye mu mahanga twatataniyemo.
Ubu namwe nimuzirikane ibyo yabakoreye,
maze murangurure amajwi muhimbaze Nyagasani uzira kubera,
mukuze Umwami w’ibihe byose.
[/wptab]
[end_wptabset]


text:
Inyigisho yo ku wa 09 Ugushyingo 2013:
Kwibuka umunsi Kiliyiza yitiriwe Mutagatifu Yohani y’i Roma yahereweho umugisha
Inyigisho yateguwe na Padiri Charles HAKORIMANA
Kuki twibuka itahwa rya za Kiliziya?
Kwibuka umunsi Kiliziya runaka yahaweho umugisha bifite akamaro kanini mu buzima bwacu nk’abakristu kuko inzu dusengeramo duturiramo igitambo atari inzu isanzwe , ni ingoro y’Imana. Ntabwo ari urusengero ni Kiliziya. Mu ijambo Kiliziya humvikanamo cyane cyane imbaga y’Imana iba yakoranye.
Rimwe twiga mu Iseminari nto bari basomeye misa ku kibuga. Umwana umwe abwira undi ati “Turekeraho gukina tujye mu Kiliziya“. Undi ati “Turajya mu Kiliziya misa yabereye hanze?“ Tujya impaka twibaza uko yari kuvuga. Tugeze mu “kiliziya“, batera ya ndirimbo yo mu gitabo cy’umukristu (A2): Umuryango Mutagatifu. Hanyuma bateye igitero cya mbere kivuga ngo “Twinjiye mu nzu ya Nyagasani, Ingoro ye…“, turarebana.
Nyuma ibi byamfashije kumva impamvu yo guhimbaza itahwa ya za Kiliziya. Inzu igaragara ikaba ikimenyetso cy’imbaga ishagaye Nyiribiremwa.
“Ishyaka mfitiye Ingoro yawe riramparanya“
Yezu ntiyishimiye ko basuzugura Ingoro y’Imana. Nyamara bo bumvaga ibyo bakora ari ukuri, kandi bakumva bakora neza. Ibimasa , intama n’inuma byakoreshwaga mu gutura ibitambo. Kugira ngo rero abaje gutura ibitambo babibone hafi abashinzwe ingoro barabigurishaga. “ Abavunjayi” baje bate? Byari bimenyerewe ko abami bashyira amashusho yabo ku biceri byakoreshwaga. Abayahudi bari barakwiriye hirya no hino ku gihe cya Yezu bazaga mu minsi mikuru ya Pasika i Yeruzalemu( Intu 2, 5). Bazanaga rero ibiceri byo mu bihugu babaga baturutsemo biriho amashusho anyuranye ( Mt 22,19-21). Ntibyari byemewe gutura bene ibyo iceri mu ngoro. Ibi byatumye abaho abantu bavunjira abandi bakaba ibiceri by’abayahudi bitariho ishusho. Icyo Yezu adashyigikiye nuko ibyatangiye ari ugufasha abantu ngo babashe gutura ibitambo byari byarahindutse ubucuruzi.
Igishuko nk’icy’ aba Yezu yirikanye kitubaho mu gihe duharanira gukora neza no gukora ibyiza dutwawe no gushaka inyungu nk’abandi bacuruzi. Icyiza kikaba agakingirizo k’inyungu zacu.
Ingoro y’Imana tugomba kuyubaha cyane cyane iyo tuje guhura n’Imana. Gukubagana, kwiganirira ibisanzwe ni ugucururiza mu Kiliziya. Byabaho ko igitambo cy’Ukaristiya kiba umwanya wo kunoza gahunda zawe (mu bitekerezo).
Imana ishaka gutura muri twe bityo imibiri yacu nayo tuyirinde ibitajyanye n’ibyo Imana ikunda.
Dukunde Kiliziya zacu, duherwamo amasakramentu, ni ikimenyetso cy’Imana rwagati muri twe (Iyim 25,8). Ishyaka ry’Ingoro y’Imana riduhihibikanye twese.
Padiri Charles HAKORIMANA


text:
Nyuma yo kuzirikana ibyavugiwe mu nteko y’ubuyobozi bukuru bwa FPR yateranye ku cyumweru taliki ya 31/8/2014, nkitegereza n’uko Kagame akomeje umurego mu kugaraguza agati abavandimwe be , byanteye kwibuka. Nibutse inkuru ibabaje kandi yabaho n’ubwo yenda yaba izwi na bake.
Nyuma ya COUP D’ETAT yo mu 1973, Perezida Kayibanda yagejejwe imbere y’urukiko ngo acirwe urubanza. Nuko nk’uko bisanzwe bigenda umucamanza abwira Kayibanda ati:
-Vuga amazina yawe n’ay’ababyeyi bawe
Kayibanda ati :
-Ugize ngo mvuge amazina yanjye n’ayababyeyi banjye ? Harya sha, ntiwitwa NTIBITURA(majoro), mwene NTIBITURA hariya i Rwaza ?
Undi ati yego .
Kayibanda arakomeza:
-Harya sha, aho wicaye aho si ku bwanjye ? Ejobundi ntibari bafashe icyemezo cyo kukwirukana mu gisilikari kubera ko wari wakomeretse ngasaba ko batagusezerera ahubwo bakakugira Officier d’ordonnance wanjye kuko byo bidasaba imyitozo ya gisilikari ihanitse ?
Undi araceceka.
Kayibanda aranzura :
-Muri ba NTI-BII-TUU-RA koko.
Uko byagenze ibara umupfu .Sinjye wahera !
Iyo ubonye uko muri iyi minsi Paul Kagame ashishikariye kugaraguza agati bagenzi be babanye, bagasangira uguhangayika,amarira n’ibyago iyo mu buhungiro, ku rugamba …Uribwira uti uyu na we ubanza ari mwene Ntibiituura!
[…
Abo bose ni abavandimwe ba Kagame bamufashije urugamba akaba asigaye abita ibirura.
Uhereye ku ifoto ibanza:
- Col Patrick Karegeya wari ushinzwe iperereza yanigishijwe ikiziriko
- Capt David Kabuye na Gen Frank Rusagara bari mu buroko
- Gen Dan Gapfizi bamutsinze mu Mutara
- Mary Baine arazira umugabo we Colonel Byabagamba
- Maj Sengati yarasiwe muri Muhanga
- Lt Col Rose Kabuye yashyizwe ku gatebe
- Gen Kayumba Nyamwasa yagizwe ikimuga n’amasasu yarashwe kabiri kose arusimbuka
- Col Tom Byabagamba yahoze arinda Paul Kagame ubu ari mu buroko
N’abandi benshi tutarondoye.
Ese wowe ukiziritse kuri Kagame ubarusha ubuhe bumanzi? Ubwo revolisiyo igiye gutangira uzafate icyemezo cya kigabo: Kwifatanya na rubanda aho gukorera intashima. ] Byongeweho n’ubwanditsi bwa blog.
Iyo urebye uko Kagame yitura inabi abantu bamufashije , bakamurwanaho, bakamurindira ubuzima, guhera iyo mu mashyamba kugera n’ubu….ntiwabura kwiyamira uti ba Ntibiituura ni benshi.
Nk’ubu koko kunigisha Patrick Karegeya ikiziriko byari ngombwa ? Nta kindi gisubizo yabonera amakimbirane afitanye n’icuti ze magara za kera kitari ukurasa Kayumba Nyamwasa, incuro zirenze ebyeri ? Tom Byabagamba wamurinze nta yindi ngororano yahabwa uretse kuba agiye guhambirirwa amaboko mu mugongo akoherwa mu Kiyaga cya Rweru ? Urupfu rwa Inyumba Aloyiziya nta wakwirirwa arugarukaho ariko narwo rwerekanye inyiturano abafasha ba Kagame bagomba kumutegerezaho. Ibyo Abaswahili bavuze biranze birujujwe ngo “Shukrani ya Punda ni teke”!(Inyiturano y’indogobe ni umugeri).
Twibuke abagore bitangiye FPR-Inkotanyi kuva kera nka Roza Kabuye,Mary Baine… none bakaba bagororewe gusoza amateka yabo bandaritswe, biswe ABAGAMBANYI kugeza ubwo bahabwa akazina k’IBIRURA !
Niba koko izi Nkotanyi z’ikubitiro zose ari IBIRURA nk’uko Kagame abyemeza, umukuru muri bo we ubumalayika n’ubunyangamugayo bye byaba bishingiye kuki ? Yabura ate kwitwa IKIRURA GIKURU ?
Ibyo Abanyarwanda bashinja Inkotanyi ni byinshi cyane,ariko si Kagame ukwiye guhinduka bagenzi be ngo ababere umucamanza, we yishyira aheza. Ndetse ahubwo benshi muri bariya Kagame yita IBIRURA usanga ibyaha by’ubuhotozi n’ubusahuzi babarwaho bishobora no kubazwa Kagame kuko ariwe wabategekaga,hakaba n’ubwo abibashoramo ku gahato yenda batanabyemera.
Umwanzuro.
Mu gihe Kagame yita bagenzi be IBIRURA , we nimumworohere ntimumwite IKIRURA GIKURU ahubwo mumwihere akazina kajyanye n’imikorere ye : nimumwite NTIBIITUURA, birahagije. Umuntu utibuka abamugiriye neza, bakamufasha, bakamugira icyo aricyo, akwiye kubatizwa akitwaNTIBIBUKA.
Kagame namenye neza ko atabaye icyo aricyo kubera ubwenge bwinshi yarushaga bagenzi be, ntiyabikesheje ubutwari budasanzwe , ubutungane cyangwa ubunyangamugayo buzira amakemwa.Uko ari kose ni impano yahawe kandi yabifashijwemo n’abo ariho agaraguza agati ubungubu.
Muri iki gihe Abanyarwanda bifitiye ibibazo bikomeye bakomeje guterwa na Kagame n’ubutegetsi bwe butita ku neza ya rubanda ahubwo bukaba bushyira imbere inyungu z’umuryango we gusa. Igihugu cyose agifata nk’urugo rwe, kandi ntibikwiye. Uteshutse ku nshingano yo gukorera inyungu z’urugo rwa Kagame niwe witwaga IKIGARASHA, ISAZI, IGIPINGA, guhera ubu ngo azajya yitwaIKIRURA (kigambiriye kwiba Kagame ubutegetsi)!
Iyi myumvire y’igihugu n’ubutegetsi Kagame yifitemo isa neza neza n’iy’ingoma ya cyami yubakiye kuri gihake, aho ibyiza byose by’igihugu byari iby’Umwami abenegihugu bose bakaba ABAGARAGU be. Iyi mitegekere niyo rubanda yanze mu 1959, ikora Revolusiyo, isezerera Karinga n’izayo zose, u Rwanda rugirwa Repubulika.
Nyamara dore nyuma y’imyaka isaga 50 Kagame atugaruye muri “systeme’ ya cyami na giheke, yitwikiriye ishusho ya Repubulika yubakiye ku iterabwoba.
Banyarwanda, Banyarwandakazi; Batwa , Batutsi namwe Bahutu, iyi “Gihake ya Kagame”muzakomeza muyireebeere kugeza mwese ibafashe, umwe umwe, ikababika mu mifuka ifunze, muboheye amaboko mu mugongo, ikabohereza koga mu kiyaga cya RWERU ?
Niba ntagikozwe ngo ibintu bihinduke bwangu, Kagame ntazaba yarabavuze ukuri, we ubita ISENENI bafata bakaziterera mu gitebo, zikajya zifatana amaguru ngo hatagira isohoka ikihungira, nyirukuzifata agashyushya amazi ZIREBA, akazitereramo zikanuye, kugeza zihiye, akazirya ziturumbuye amaso !
Bazumva ryari ni umwana w’umunyarwanda.
Padiri Thomas Nahimana
Ishema Party


text:
Imyidagaduro
Nta Shyari Ryiza Ribaho Ahubwo Habaho Ishyaka – Tom Close
Umuhanzi Tom Close yateje impaka hagati y’abantu banyuranye kuri Twitter bamwe bamubwira ko batabyumva kimwe nawe.
Yagize ati “Ishyari niwo muzi ushibukaho ibibi byinshi biba mu mutima w’umuntu. Kunyurwa n’ibyo ufite si ibya buri wese ariko wowe wabiharanira kuko ari ingenzi.”
Nta wigeze amenya impamvu yabyo gusa benshi mu bamukurikirana babigize ikiganiro mpaka buri umwe akabyandika uko abyumva.
Uwitwa Sangwa Jean De Dieu yamusubije nkaho we atabyumva kimwe nawe agira ati “Kunyurwa cyangwa kwiyakira mu buzima ubayemo simbyemera na gato! Kuko ntiwatera intambwe nimwe mu buzima, utera intambwe mu buzima muri domaine zitandukanye ni uko aba atanyuzwe! Abantu bakwiye kutanyurwa ariko nanone bakirinda gukubita hirya hino bahemuka.”
Tom Close yahise amusubiza amubwira ko igitera abantu kutanyurwa kenshi ari uko abantu bagenda urugendo rudafite icyerekezo hanyuma ibyo bagezeho ntibumve ko bigize intambwe y’urugendo rurerure rw’ubuzima barimo.
Ati “Intambwe yose uteye mu rugendo rukuganisha ku ntego yawe, kunyurwa nayo ntibyatuma udakomeza kugenda.”
Undi yahise amusubiza amubwira ko nta muntu yakwifuriza iyo myumvire.
Yongeyeho ko “ufite ishyari ribi, ahoho uranahemuka, ibi biragatsindwa! Ariko turi ku isi, Umuntu ntakwiye kunyurwa n’ubuzima arimo! Iyo unyuzwe uguma hamwe ntacyo wageraho.”
Abakurikirana Tom Close bagiye bamwe bamushyigikira bavuga ko ibyo yavuze aribyo gusa n’abandi batabyumvaga kimwe nawe yahise abasubiza.
Ati “Nta shyari ryiza ribaho ahubwo habaho ishyaka. Kunyurwa ntibivuze kwigaramira ngo urekere aho gukora. Igihe cyose wakumva ukeneye gutunga iby’abandi cyangwa kuba aho bari, niwo muzi uzashibukaho ishyari.
Kutanyurwa n’ibyo ufite akenshi bikunze kuba intandaro yo kwifuza iby’abandi, nabyo bikaba intandaro y’ishyari. Kunyurwa n’ibyo ufite ntibivuze kureka gushaka ibirenze.”
Nubwo yabonye izindi nshingano zo kuyobora ‘Ishami rishinzwe gutanga amaraso mu kigo cy’igihugu gishinzwe ubuzima, RBC’ ntabwo byatumye ahagarika umuziki kuko aheruka gusohora indirimbo yitwa Iyo nakunze.
Ishyari niwo muzi ushibukaho ibibi byinshi biba mu mutima w'umuntu. Kunyurwa n'ibyo ufite si ibya buri wese ariko wowe wabiharanira kuko ari ingenzi.
— Tom Close (@tomclosetweets) January 28, 2021


text:
Amateka atwereka ko u Rwanda rwagiye ruhura n’ibizazane byagerageje kurusenya, ariko ko muri ibyo bihe byose hagiye haboneka Abanyarwanda b’intwari banze guhemukira u Rwanda n’Abanyarwanda, bakitangira kurinda igihango cy’Ubunyarwanda bakarokora u Rwanda.
Mu gutegura iyi nyandiko ku “Uruhare rw’Abarinzi b’Igihango mu kubaka Ubunyarwanda” twaganiriye n’abantu batandukanye barimo Musenyeri Rucyahana Jean, Perezida wa Komisiyo y’Ubumwe n’Ubwiyunge ishyira mu bikorwa gahunda ya “Ndi Umunyarwanda” igamije kongera kubaka Ubunyarwanda nyuma y’ibihe by’amage u Rwanda rwaciyemo; Bamporiki Edouard, Umunyamabanga wa Leta muri Ministeri y’Urubyiruko kandi akaba yarayoboye Itorero ry’Igihugu rigira uruhare runini mu kwigisha Ubunyarwanda, Prof. Pierre Rwanyindo Ruzirabwoba, umusaza w’imfura y’u Rwanda kandi uzi amateka menshi yarwo.
Twaganiriye kandi na bamwe mu Barinzi b’Igihango tubabaza igihango barinze icyo aricyo n’uruhare ibikorwa byabo byagize kandi bikomeza kugira mu kubaka Ubunyarwanda.
Abo twaganiriye twababajije icyo kuri bo Ubunyarwanda bisobanuye, bose bagiye bahuriza ku kuvuga ko Ubunyarwanda ari ikirango cyangwa ikivugo rusange cy’Abanyarwanda twarazwe n’abakurambere, kiranga Abanyarwanda aho bari hose, kikagaragarira mu muco wabo ugizwe n’indangagariro na kirazira biyobora imitekerereze, imyumvire, imyitwarire, imibanire, imivugire, inshingano biranga Abanyarwanda.
Muri izo ndangagaciro harimo gukunda u Rwanda n’Abanyarwanda no kurushakira ineza ndetse no kuba witeguye kurinda, kurwanirira no guteza imbere u Rwanda n’abarutuye bose, byaba ngombwa ukaba warwitangira.
Ubunyarwanda kandi ni igitekerezo ngega igihugu cyacu cyubakiyeho, ni ingabo ikingira u Rwanda n’Abanyarwanda, ni amasezerano y’ubudakemuka n’ubudahemukirana, ni ikintu kiba muri twe kituranga nk’Abanyarwanda (the Rwandan spirit), ku buryo ukoze ibitandukanye nacyo, bavuga bati “si uw’i Rwanda yo gatsindwa!”
Iyo uri Umunyarwanda, uba ufitanye igihango n’abandi Banyarwanda bose cyitwa “Ubunyarwanda”, gikwiriye kugenda kigukuriramo kigushoramo imizi, gikubiyemo ibyo byose tumaze kuvuga byerekana Ubunyarwanda icyo ari cyo.
Mu mibanire n’abandi Banyarwanda ndetse n’abantu muri rusange, Umunyarwanda ufite Ubunyarwanda muri we arangwa no kuba imfura n’inyangamugayo izira guhemuka no kugamburuzwa n’ibihe, kandi akarangwa n’ukuri, ubworoherane, kwicisha bugufi, gutega amatwi, gutabara no gutabarana.
Mu Mwiherero wa Unity Club wo mu 2020, Madamu Jeannette Kagame, yatanze igisobonura cyiza cy’Ubunyarwanda gikubiyemo ibyo bose abandi bavuze, agira ati “Ubunyarwanda ni isoko tuvomamo isano-muzi yacu. Ni urumuri rudususurutsa, si ikibatsi kidutwika! Ni urumuri rutumurikira, maze abarwose rukabarinda gutsikira no kuyoba, mu rugendo rwiza twiyemeje. Ni urukingo ruhora ruzamura ubudahangarwa bwacu kugira ngo tudatatira igihango cya Ndi Umunyarwanda”.
Jenoside yakorewe Abatutsi mu 1994 yajegeje kandi ishegesha umusingi u Rwanda rwubatseho ariwo “Ubunyarwanda”, cyakora nanone ntabwo yashoboye kuwusenya ngo ruhere nk’uko turi bubigarukeho, kuko hari bamwe mu Banyarwanda banze gutatira icyo gihango cy’Ubunyarwanda bafitanye n’u Rwanda n’Abanyarwanda, biyemeza kukirinda ndetse bamwe baranagipfira, banga kuba ba mpemuke ndamuke. Ijabo ry’abo Banyarwanda banze gutatira igihango cy’Ubunyarwanda mu gihe cy’amahina n’amage nk’ayo u Rwanda rwaciyemo mu 1994 ni ryo ryagaruriye u Rwanda n’Abanyarwanda icyizere cyo kubaho, bagiheraho bongera kubaka igihugu gifite ijambo n’icyubahiro mu ruhando mahanga kandi gihesha ishema abagikomokaho bose aho bari hose.
Kuva muri Mata kugeza muri Nyakanga 1994, mu gihe cy’iminsi 100 yonyine u Rwanda rwapfushije abana barwo barenze miliyoni. Birumvikana ko gupfusha abantu bangana batyo mu gihe cy’amezi atatu gusa, byashegeshe u Rwanda, birusigira agahinda, intimba, n’umubabaro.
Iyo u Rwanda ruza gupfusha abantu bangana gutyo bishwe n’umutingito, iruka ry’ibirunga cyangwa imyuzure nabwo byari gusigira Abanyarwanda umubabaro n’agahinda byinshi no kurakarira Imana yemeye ko ibyo yaremye byivumbagatanya bikatwicira abantu bikanadusenyera. Icyakora byo byari kwihanganirwa, agahinda n’umubabaro bikaba byashira vuba, Abanyarwanda bakiyegeranya bakongera kwiyubaka, bakubaka n’igihugu cyabo vuba.
Iyo u Rwanda ruza kuba rwaratewe n’ikindi gihugu, kikaza gifite ubugome bw’indengakamere, kikatwicira abantu bagera kuri miliyoni nabyo byari kutubabaza cyane, ariko ahari byo twari gushobora kubyumva no kubyihanganira tuvuga tuti ‘abantu baduteye si abantu b’i Rwanda bo gatsindwa’, ni inyamaswa z’inkazi zitagira ubumuntu na buke muri zo. Nabwo byari kutworohera kwisuganya no kongera kwiyubaka.
Icyashegeshe kigashengura imitima y’Abanyarwanda ndetse n’iy’abandi bantu bagira ubumuntu muri bo, ni uko abo bantu barenze miliyoni bishwe urupfu rw’agashinyaguro bikozwe n’abari abaturanyi, abavandimwe, abo bakoranaga, abo biganaga, ababavuraga kwa muganga ndetse n’ababayoboraga mu nzego zitandukanye z’ubuzima bw’igihugu, harimo no mu matorero n’amadini.
Abakoze ubwo bwicanyi bari bataye Ubunyarwanda n’ubumuntu ku buryo kuri bo nta Mututsi wagombaga kugirirwa imbabazi yaba igitambambuga, umwana, umusore, inkumi, umugabo, umugore, umusaza, umukecuru, yewe ndetse n’ukiri mu nda ya nyina. Yewe n’Umuhutu utarashakaga kwifatanya n’abo bicanyi cyangwa washakaga guhisha Abatutsi baramwicaga.
Muri uwo murava wo kurimbura Abatutsi, n’Umuhutu wananirwaga kwerekana ko ari Umuhutu, baramwicaga kugira ngo batibeshya hakagira Umututsi urokoka.
Icyo gihe n’Umunyarwanda wavukaga ku Muhutu n’Umututsi baramwicaga bavuga ngo ntabwo ari Umuhutu nyawe, keretse iyo yabaga yafashe uruhande rw’abicanyi, agafatanya nabo guhiga Abatutsi.
Ibi tubivugiye kugira ngo twibutse ko umuntu wese, yaba Umunyarwanda cyangwa umunyamahanga, warebaga ubukana bw’ibyabaye mu Rwanda yageze aho yibaza niba koko Abanyarwanda ari abantu, bagira ubumuntu muri bo. Hari benshi, baba Abanyarwanda cyangwa abanyamahanga bageze aho babona ko bitazashoboka ko Abatutsi n’Abahutu bashobora kongera kubana mu gihugu kimwe, gisangiye icyerekezo kimwe, bagasubira gusangira gupfa no gukira.
Bamwe nka Nyakwigendera Col Kadhafi wategekaga Libya na George Moose wari Umuyobozi Wungirije muri Minisiteri y’Ububanyi n’Amahanga ya Leta Zunze Ubumwe za Amerika, bavugiye ku mugaragaro ko babona u Rwanda rukwiriye gucibwamo kabiri hakabaho “Hutuland” izatuzwamo Abahutu na “Tutsiland” izatuzwamo Abatutsi.
Iki gitekerezo cyo guca u Rwanda mo Hutuland na Tutsiland, FPR-Inkotanyi yacyamaganiye kure kuko yo yemeraga ko icyo abana b’u Rwanda bapfana kandi basangiye aricyo “Ubunyarwanda n’u Rwanda” gikomeye cyane kandi kirusha imbaraga ibibatandukanya byose, ko n’ubwo abateguye n’abakoze Jenoside yakorewe Abatutsi biyambuye Ubumuntu n’Ubunyarwanda ndetse bakifuza gusenya Ubunyarwanda, bishoboka kongera kubwubaka, bukongera bukatubera umusingi cyangwa ibuye rikomeza imfuruka y’inzu yacu “Rwanda”, mu gihe u Rwanda rwagira abayobozi barukunda kandi bakunda Abanyarwanda bose nta vangura.
Muri iryo joro ry’umwijima w’icuraburindi abateguye Jenoside yakorewe Abatutsi baroshyemo u Rwanda, habonetsemo inyenyeri nkeya zuzuyemo uwo mucyo Madamu Jeannette Kagame, yavugaga ariwo “Ubunyarwanda”, zagize abo ziboneshereza muri iryo joro ndetse na n’ubu zikituboneshereza, kuko ni zo zashubije Abanyarwanda ubumuntu, agaciro n’icyizere cy’ejo hazaza.
Izo nyenyeri zabonesheje muri uwo mwijima w’icuraburindi ni Ingabo z’Umuryango FPR-Inkotanyi zitanze zitizigama zigahagarika Jenoside yakorewe Abatutsi zikagira abo zirokora. Izo nyenyeri kandi ni Abarinzi b’Igihango, banze gutatira igihango Abanyarwanda bafitanye ari cyo Ubunyarwanda, banga guhemukira Umunyarwanda uwo ariwe wese, baba bamuzi cyangwa batamuzi, banga kwifatanya n’abamuhiga ngo bamwice ahubwo bitangira kumutabara no kumukiza n’ubwo kubikora kwari uguhara amagara yabo.
Ni koko kandi benshi mu Ngabo z’Inkotanyi no mu Barinzi b’Igihango, bapfuye barimo batabara Abanyarwanda. Bari bafite guhitamo gutatira igihango, ntibagerageze gutabara Abatutsi bahigagwa bukware, maze bakibera ba “mpemuke ndamuke”, cyakora bo bahisemo kutagamburuzwa n’ibihe.
Abo Barinzi b’Igihango n’izo Ngabo z’Inkotanyi bakoze ibyo Umwami Yuhi V Musinga yigeze kuvuga agira ati “Aho gutatira u Rwanda cyangwa kurutanga mu maboko y’abatindi batagira umutima, uzemere urwitangireho igitambo na mbere wari kuzagenda utabihisemo. Wowe uzazima ariko u Rwanda rwo ntiruzazima kandi kutazima kwarwo ni wo muzuko wawe nk’Umunyarwanda.”
Impamvu mvuga ngo izo nyenyeri zatse muri iryo joro ry’umwijima w’icuraburindi, ari zo Ngabo z’Inkotanyi n’Abarinzi b’Igihango, zadushubije ubumuntu, agaciro n’icyizere cyo kubaho by’ejo hazaza Jenoside yakorewe Abatutsi yari yatwambuye twese nk’Abanyarwanda ni izi:
Abanyarwanda tujye dutekereza uko tuba tumeze iyo Jenoside yakorewe Abatutsi iza guhagarikwa n’abanyamahanga boherejwe n’Umuryango w’Abibumbye (UN) cyangwa Umuryango wa Afurika Yunze Ubumwe (AU) cyangwa se ikindi gihugu cyose cyari kuba cyarafashe icyemezo cyo kuza gutabara Abanyarwanda. Ubu twari kuba tubaho dufite ikimwaro n’isoni birenze ubwenge, kuko kugeza na n’ubu twari kuba tukibaza niba koko Abanyarwanda turi abantu buntu.
N’ubwo abateguye bakanakora Jenoside yakorewe Abatutsi biyambuye Ubumuntu n’Ubunyarwanda ndetse bakagerageza no gusiga icyo cyasha Abanyarwanda benshi bashoboka, kuba na none harabonetse Abanyarwanda bishatsemo imbaraga zo kurwanya no gutsinda ayo mahano, byasubije Abanyarwanda ubumuntu. Byerekanye ko Abanyarwanda turi abantu nk’abandi bose ku Isi ko tubamo abeza n’ababi, dushobora gukora ibikorwa bibi n’ibyiza nk’andi moko yose, ko Jenoside atari urugingo karemano rw’Abanyarwanda, ko yatewe n’ubuyobozi bubi kandi hari Abanyarwanda banze icyo kibi, bakakirwanya kandi baragitsinda, ubu bakaba baharanira kubaka u Rwanda rurangwa n’ubumwe, ubwiyunge, amahoro, umutekano n’iterambere ry’abarutuye bose ntavangura.
Nimugerageze kandi gutekereza uko Abanyarwanda tuba tumeze iyo Jenoside yakorewe Abatutsi iza guhagarikwa na FPR-Inkotanyi nk’uko yabikoze cyangwa se n’ikindi gihugu cyangwa umuryango mpuzamahanga, maze tugasanga nta Munyarwanda n’umwe wigeze ugerageza gutabara no guhisha mugenzi we, yaba umuturanyi we, umunyeshuri we, uwo basengana, uwo bakorana cyangwa se atanamuzi akamutabarira gusa ko ari Umunyarwanda cyangwa umuntu nkawe. Byari kuba ari amahano y’agahomamunwa kuko ntaho twari kuzavana imbaraga zo kongera kubana no kwizerana nk’Abanyarwanda.
Kuba rero harabayeho Abanyarwanda bitangiye gutabara no guhisha Abanyarwanda bahigwaga, bagasangira ibyabo byose kandi byarashoboraga kubaviramo gupfa nk’uko byagenze kuri bamwe, byahaye Abanyarwanda icyizere cy’uko “nta bapfira gushira” kandi ko “nta rwamaze abatabazi”.
Mu Rwanda habonetsemo abantu banze gutatira Igihango cy’Ubunyarwanda, banga kugamburuzwa n’ibihe bikomeye u Rwanda rwarimo, aho ubutegetsi bwariho bwategekaga Abahutu kwica Abatutsi, utabikora na we ukaba wabizira, biyemeza gupfa bakora icyiza aho gukizwa no kubeshwaho no gukora ikibi no guhemuka.
Abo Banyarwanda bahawe izina ryiza ry’Abarinzi b’Igihango kuko barinze igihango duhuriyeho ari cyo “Ubunyarwanda”. Badusubije agaciro ko kuba abo turi bo, Abanyarwanda, bafite indangagaciro na kirazira bikwiriye kubaranga mu bihe byose byaba iby’amahoro cyangwa iby’amage. Mu by’ukuri n’Ingabo z’Inkotanyi zitangiye guhagarika Jenoside yakorewe Abatutsi n’ubwo zihagarariwe n’Umusirikare Utazwi mu Ntwari z’u Rwanda, na zo ni Abarinzi b’Igihango, uwo Musirikare Utazwi akwiriye no kubahagararira mu Barinzi b’Igihango. Bose berekanye icyo kuba Umunyarwanda ari cyo, mu gihe bitari byoroshye kuba Umunyarwanda, ndese byasabaga kubyitangira.
Abarinzi b’Igihango ni urugero rufatika rw’Umunyarwanda nyawe urangwa n’Ubunyarwanda bugaragarira mu ndangagaciro na kirazira by’umuco Nyarwanda, harimo gukunda no kurwanira ineza y’u Rwanda n’Abanyarwanda, kudahemukira u Rwanda n’Abanyarwanda uko byaba bimeze kose ukaba wahitamo kwitanga ugapfa aho guhemukira u Rwanda n’Abanyarwanda, kwanga no kurwanya akarengane gakorerwa Umunyarwanda uwo ariwe wese, kurwanya Jenoside n’ingengabitekerezo yayo by’umwihariko amacakubiri, kutubaha ubuzima no gutesha agaciro undi muntu, kuba inyangamugayo ukarangwa n’ubupfura bugaragarira mu gukunda no guharanira ukuri, kwicisha bugufi no korohera bagenzi bawe uretse abagizi ba nabi.
Abarinzi b’Igihango bigisha mu buryo bufatika icyo kuba Umunyanrwanda aricyo kandi berekana ko bishoboka kuba Umunyarwanda urangwa n’Ubunyarwanda nk’uko abakurambere babyifuje.
Igishimishije kandi gitera ibyiringiro bizima byo kuzagira u Rwanda rwiza rurangwa n’Abanyarwanda nyakuri, batewe ishema ryo kuba Abanyarwanda, ni uko mu Barinzi b’Igihango harimo Abanyawaranda b’ingeri zose, urubyiruko, abagore, abagabo, abasaza n’abakecuru, abize n’abatize, abakene n’abakire byerekana koko ko “Ubunyarwanda” ari ikirango cyangwa ikivugo rusange gikwiriye kuranga buri wese.
Urugero rwiza twatanga rwerekana ko n’umwana ukiri muto yaba Umunyarwanda wuzuye Ubunyarwanda ni urwa Uwamahoro Grace wari umwana w’imyaka 11 mu 1994, wafashe uruhinja arukuye kuri nyina bari bamaze kwica kandi atabazi, araruhungana arujyana muri Zaïre, arwitaho asangira narwo utwo na we yabaga abonye kugeza aho arutahukaniye. Uwo mwana yaramureze arakura, amushyira mu ishuri, ariga arangiza amashuri yisumbuye.
Abarinzi b’Igihango babereye u Rwanda n’Abanyarwanda urugero rwiza rw’Umunyarwanda u Rwanda rwifuza uwo ariwe, babaye igisobanuro gifatika cy’Ubunyarwanda, kigaragarira buri wese kitari amagambo gusa umuntu ashobora kwibaza ko ari icyifuzo cyangwa inzozi umuntu adashobora kugeraho.
Ibyo Abarinzi b’Igihango bakoze mu bihe by’amage nk’ibyo twaciyemo muri Jenoside yakorewe Abatutsi ndetse no mu buzima bukakaye kuri benshi u Rwanda rwisanzemo nyuma ya Jenoside byigishije kandi bikomeza kwigisha icyo “Ubunyarwanda” ari cyo ndetse bikanubaka “Ubunyarwanda”; byigisha abana, urubyiruko n’Abanyarwanda b’ingeri zose muri rusange icyo Ubunyarwanda cyangwa “Ndi Umunyarwanda” ari cyo mu buryo bufatika.
Rumwe mu ngero zifatika z’uburyo Abarinzi b’Igihango bigishije ndetse bakubaka Ubunyarwanda ni abanyeshuri b’i Nyange babigiyeho, bituma bemera gupfa aho kwihakana Ubunyarwanda, bemera gupfa nk’Abanyarwanda aho gukira nk’Abahutu bitandukanyije na bagenzi babo b’Abatutsi, ubwo baterwagwa n’Abacengezi mu 1997.
Urundi rugero rwiza rw’uburyo Abarinzi b’Igihango bigisha kandi bakubaka Ubunyarwanda n’urw’Abarinzi b’Igihango nka Mukankaka Rosa wagizwe umupfakazi agapfusha n’abantu bo mu muryango we benshi cyane ariko akitangira kurera no gufasha abana b’Abanyarwanda batagira kivurira abo aribo bose nta kubatandukanya harimo ndetse n’abana b’abantu bafungiwe kuba baragize uruhare muri Jenoside yakorewe Abatutsi. Abera Abanyarwanda urugero rwiza n’icyitegererezo cyo kubabarira no kunga ubumwe byubaka Ubunyarwanda.
Abarinzi b’Igihango bagira uruhare runini hirya no hino mu gihugu muri gahunda zitandukanye zigamije kubaka Ubunyarwanda nk’iy’Ubumwe n’Ubwiyunge, iya Ndi Umunyarwanda, iy’Itorero ry’Igihugu aho batangamo ubuhamya bwabo bagamije kwimakaza indagagaciro z’urukundo, ubwitange, ubutwari no kwanga guhemuka; kwanga no gukumira ivangura iry’ariryo ryose, kwironda n’amacakubiri; kugira umutima wo gufasha n’impuhwe no kudatatira isano dusangiye cyangwa igihango cy’Ubunyarwanda byose bifatanyiriza hamwe kubaka Ubunyarwanda.
Hatari hatera icyorezo cya COVID-19, Abarinzi b’Igihango bakundaga kujya kuganiriza urubyiruko mu mashuri kuri gahunda ya Ndi Umunyarwanda bagatanga n’ubuhamya bwabo bwerekana icyo Ubunyarwanda ari cyo, ko kandi kubwubaka no kuburinda bishobora no gusaba kubwitangira.
Abarinzi b’Igihango twaganiriye bavuga ko icyabateye gukora ibikorwa by’ubumuntu n’ubutwari ari uko ababyeyi babo babareze babakangurira gukunda u Rwanda n’Abanyarwanda bose batavanguye, kudahemuka no kugira umutima w’impuhwe, kugira ubutwari no kutagamburuzwa n’ibikomeye bazahura nabyo mu buzima ngo babe bahemuka, ariko cyane cyane benshi bavuze ko babitewe no kwemera no kubaha Imana, bumva ko hejuru yo gusangira Ubunyarwanda n’abo batabaye cyangwa se bagerageje kugirira umumaro muri Jenoside yakorewe Abatutsi cyangwa se nyuma yayo, bumvaga ari n’abavandimwe kuko bose ari abana b’Imana. Hafi ya bose bavuga ko bumva ari Imana yabibashoboje kandi ariyo ikomeza kubashoboza no mu byo bakora bigamije kubaka Ubunyarwanda.
Ntabwo byoroshye gushyira imibare aho tugeze mu rugendo rwo kongera kubaka Ubunyarwanda nyuma y’aho abateguye bakanashyira mu bikorwa Jenoside yakorewe Abatutsi babusigiye aharindimuka, ariko iyo urebye aho igipimo cy’ubumwe n’ubwiyunge kigeze, ukareba uko Abanyarwanda babanye kandi bafatanyiriza hamwe ibikorwa byo kwiteza imbere, uko Abanyarwanda basigaye bafite ishema ryo kuba Abanyarwanda ndetse n’agaciro biha kandi n’ako amahanga abaha, ukareba ubushake n’ubutwari Abanyarwanda bafite byo kurwanira igihugu cyabo no kukitangira, birerekana ko tumaze gutera intambwe ishimishije mu kongera kubaka Ubunyarwanda, abakurambere bahanze u Rwanda baturaze.
Nk’uko Nyakubahwa Perezida wa Repubulika yabivuze ku wa 4 Nyakanga 2014 ubwo twizihizaga ku nshuro ya 20 Kwibohora kw’Abanyarwanda, kubaka Ubunyarwanda twabishobojwe n’uko Abanyarwanda twahisemo ibintu bitatu bikomeye birimo Kubaka Ubumwe bw’Abanyarwanda ubwo ibyari bimaze kuba ndetse n’amajwi menshi hirya no hino ku Isi yatubwiraga ko bidashoboka; Kugira imiyoborere myiza iha agaciro buri Umunyarwanda wese ariko kandi akabazwa ibyo ashinzwe no Kwigirira icyizere gikomeye n’indoto ndende z’aho u Rwanda n’Abanyarwanda bakwiye kugera mu kwiteza imbere.
Nta washidikanya ku rukundo, ubwitange n’ibikorwa byiza by’Abarinzi b’Igihango n’Ingabo z’Inkotanyi byabaye urugero rwiza n’urufatiro rukomeye mu kubaka Ubunyarwanda no kudushoboza gushyira mu bikorwa ayo mahitamo atatu akomeye yayoboye u Rwanda mu myaka 27 ya nyuma ya Jenoside yakorewe Abatutsi.
Ibikubiye muri iyi nyandiko ni ibitekerezo bwite bya Dr Murigande Charles


text:
Mu karere ka Nyaruguru hakozwe igiterane cy’isanamitima cyateguwe ku bufatanye n’ubuyobozi bw’akarere ka Nyaruguru, amatorero n’amadini ahakorera, mu rwego rwo gutegura imitima y’abaturage bagiye kwinjira mu gihe cyo kwibuka Jenoside yakorewe abatutsi ku nshuro ya 25.
Iki giterane cyabereye ku kibuga kiri mu murenge wa Kibeho mu gasentire ka Ndago. abakristu bavuze ko kibafashije gutegura imitima yabo no kubohoka kuburyo n’utarababariye uwamuhemukiye yumva amubabariye mu mutima.
Mukakayumba Marie Chantal usengera mu itorero rya ADEPR yagize ati:" Twari dusanzwe twigishwa mu ijambo ry’Imana ko tugomba kubabarirana, ariko n’iyi conseri y’ubumwe n’ubwiyunge iradufasha kuko wenda hari abatajya baza mu nsengero. Uwari ufite umutima utabohotse atashye abohotse."
Undi witwa Nkurunziza Alexis yunzemo ati:" Iki giterane kidufashije kwitegura kwirinda amagambo yose ashobora kugara nk’apfobya Jenoside yakorewe abatutsi. Aha iwacu nta bikunze kuhagaragara ariko ni ugukumira."
Pasiteri Anicet Kabrisa umushumba w’itorero APOSTOLIC avuga ko n’ubwo abakirisitu bakora umurimo w’Imana, bakeneye kurenga ibyo bakareba ibikomere abantu bafite nta kubipfurika ahantu.
Yagize ati:" Hari ibikomere bidashobora kugaragara inyuma ku buryo iyo tugeze mu gihe cyo kwibuka ubifite ashobora gukomereka ariko ijambo ry’Imana riromora ku buryo n’ufitanye ikibazo na mugenzi we aryumva akaba yamusanga bakiyunga nkuko Bibiliya ibitubwira kkandi turi umwe kandi dupfana kuba turi abana b’Imana. Jenoside yatwibagije abo turibo ariko iki giterane cyongeye kwibutsa abantu no kubabohora mu mitima."
Umuyobozi w’akarere ka Nyaruguru Hbaitegeko Francois yavuze ko abaturage bakwiye kuzirikana ko n’ubwo hakiri ibikoemere ariko imitima igomba kuba hamwe kugirango kwibuka bizagende neza.
Yagize ati:" Hakunze kugaragara ibibazo bishingiye ku bikomere abantu baba bafite, tukabona n’abatoneka abandi kandi bitari ngombwa. Muri iki giterane cy’isanamitima twaganiriye abantu babonye ubutumwa bubahumuriza kandi ubutumwa bumviye aha kuko bahagarariye abandi benshi bazanabubagezaho."
Mu mwaka ushize wa 2018, mu marushanwa yakozwe ku bikorwa by’ubumwe n’ubwiyunge akarere ka Huye ni ko kari kaje ku isonga mu guteza imbere ibikorwa by’ubumwe n’ubwiyunge ku kigereranyo cya 87%, hakurikiraho Akarere ka Nyaruguru n’amanota 85% mu gihe akarere ka gatatu kari ari aka Nyamagabe gafite amanota 82%.
Akarere ka Nyaruguru kaje ku mwanya wa kabiri n’amanota 85% mu gushyira mu bikorwa gahunda zo guteza imbere ibikorwa by’ubumwe n’ubwinge. Umuyobozi w’Akarere ka Nyaruguru, Habitegeko François, icyo gihe yavuze ko abishimira abaturage b’akarere abereye umuyobozi kubera imbaraga bashyira mu bikorwa by’ubumwe n’ubwiyunge.
Igikorwa cyo gushimira uturere twahize utundi mu guteza imbere ibikorwa by’ubumwe n’ubwiyunge muri 2018, cyabereye mu mwiherero w’inzego z’ibanze ku rwego rw’uturere ndetse n’Umujyi wa Kigali. Akarere kagaragaye ku mwanya wa nyuma ni Akarere ka Rubavu kari kagize amanota 27.5%.
Emmanuel Rukundo@rwandadilnews.com / Nyaruguru


text:
Burya bitewe n’impamvu zitandukanye, hari ibintu abasore n’abagabo baba badakwiye gutindaho no kubaza cyane abakobwa n’abagore kuko badakunda kubivugishaho ukuri. Ibyo ni ibi bikurikira:
1–Umubare w’inshuti: Abakobwa nibo bakunze guhura n’umubare munini w’ababasaba urukundo kandi ntibajya bihutira gusubiza ko bidashoboka bityo bigatuma bagira inshuti nyinshi kandi buri imwe izi ko ari yo mwami w’umutima. Mu rwego rwo kwirinda kugira abo batakaza mu gihe batarabona ababajyana cyangwa se kuba bakwisenyera bahitamo kubeshya umubare w’abasore bigeze kuba inshuti.
2–Impamvu z’ugutandukana: Mu gihe umugore cyangwa umukobwa afite umukunzi batandukanye, ntibiba byoroshye ko yavugisha ukuri ku mpamvu yabiteye kuko ahanini baba banga ko byamugusha mu kundi gutandukana.
3–Ibiciro by’imyambaro n’imirimbo: Benshi mu bagore cyangwa abakobwa bagabanya ibiciro mu gihe bavuga ku myambaro n’imirimbo byabo ndetse n’ibindi bintu batakaza mu kwirimbisha. Ahanini ibi babibeshya mu rwego rwo kwerekana ko ari abanyamutima badasesagura, akenshi bakavuga ibiri hasi igihe babwira abakunzi babo ariko bagera mu bakobwa cyangwa abagore bagenzi babo bakaba bavugisha ukuri cyangwa bakanabizamura.
4–Imiterere y’akazi: Bitewe n’uko akazi umuntu akora kagaragaza byinshi ku gaciro ke mu muryango ndetse n’imimerere ye, akenshi usanga abagore bakunda gutaka akazi bakora bagerageza kumvikanisha buryo ki ari keza, gakwiriye,…mu rwego rwo kumvikanisha ko bashoboye kandi ari abo kwizerwa.
5–Ibijyanye n’imitungo: Abagore n’abakobwa bakunze kubeshya ku bijyanye n’umutungo kandi inshuro nyinshi babeshya bavuga ko ari nta kintu bafite. Iki cyo ariko akenshi bakibeshya mu rwego rwo kugirango abagabo cyangwa abasore bakundana batavaho bivumbura ko barushwa imitungo cyangwa se bakaba bakwanga kubitaho no kugira ibyo babagurira bumva ko babyishoboreye.
6–Imyaka: N’ubwo bisa n’ibitiyubashye kubaza umugore cyangwa umukobwa imyaka ye, hafi ya bose mu bayibazwa barayigabanya kuko gusaza ntibiryohera abagore n’abakobwa. Nunahura n’umusore uzamubwire ko yashaje, ariko ku bagore ho, hari n’ufite imyaka myinshi wakwita umukecuru mukagerana kure. Si ibyo kwemerwa gutyo gusa rero mu gihe hagize umugore cyangwa umukobwa ukubwira imyaka afite, kuko ni bacye cyane bakubwiza ukuri.
7–Iby’uko bakoze imibonano mpuzabitsina: N’ubwo bisa n’ibitagira iyo byerekeza, benshi mu bagore ntibajya bahishurira abagabo ko baba hari undi muntu bagiranye nawe imibonano mpuzabitsina mbere y’uko bashyingirwa. Ku bakobwa naho ntibaba bashaka guhishurira abakunzi babo ko baba bararyamanye n’abandi bahungu mbere y’uko bakundana, n’iyo babyemera birinda kuvuga ibijyanye n’inshuro ndetse n’umubare w’abo baba bararyamanye.


text:
Yanditswe na Ndayisaba Jean de Dieu.
Inzobere mu buvuzi bw’amatungo akaba n’umunyamabanga nshingwabikorwa w’urugaga rw’abavuzi b’amatungo mu Rwanda (RCVD) Dr Alphonse Nshimiyimana aragira inama aborozi b’inka, akenshi bahura n’ikibazo cyo gupfusha inka ziri kubyara cyangwa zikabyara bigoranye bakibwira ko ari amarozi kandi ari ibindi bibazo bitanagoye, kujya bihutira kwitabaza umuvuzi w’amatungo ku gihe.
Hirya no hino mu cyaro haracyari aborozi bakigendera ku myumvire ya cyera aho bamwe bikanga amarozi ku matungo yabo bityo itungo runaka ryagira ikibazo rimwe na rimwe kinoroshye bakihutira kuvuza gakondo nyamara bishoboka ko cyakemuka mu gihe umuvuzi w’amatungo yitaye kuri iryo tungo.
Umwe mu borozi b’inka ubarizwa mu karere ka karongi mu ntara y’Iburengerazuba yabwiye Pressbox ko akenshi abatamwifuriza ineza bamurogera inka bigatuma ibyara bigoranye cyangwa kwima kwayo bikaba ingorabahizi mu gihe atayishakiye imiti gakondo.
Uyu mworozi utifuje ko izina rye rimenyekana avuga ko inka ye iherutse kubyara ariko ikaba yari ihasize ubuzima kuko byasabye ko bayikoramo ngo bazane inyana ndetse nyuma y’ibyo ikaba yaramaze amasaha menshi itarata umuziha, ibintu we yumva ko ari nta kabuza ko inka ye yari yarahemukiwe .
Agira, ati “Abantu babaye babi kuruta uko wabyumva, inka yanjye iyo yimye ntangira gushaka imiti (gakondo) hakiri kare kuko mba mbizi, abagome bashobora gukoresha amase y’ayo cg ubusenzi yewe n’icyansi cyayo mu kuyigirira nabi.”
Kuri Dr Alphonse Nshimiyimana ufite ubunararibonye mu buvuzi bw’amatungo avuga ko kuba inka yagira ibibazo nk’ibyo mu gihe iri kubyara ari ibintu bibaho kandi bifite impamvu zizwi zibitera zishobora gukira mu gihe umworozi yitabaje viterineri.
Dr Nshimiyimana avuga ko igitera inka kutabyara neza ari uko hari igihe inyana iba itari mu buryo bwiza (yitambitse) bigatuma nyina igorwa no kubyara akavuga ko ibi ari ibintu bibaho ndetse byoroha iyo hitabajwe umuvuzi wabyize kandi kugihe.
Ati “Ibyo ntabwo ari uburozi Uko inyana ikura mu nda ya nyina ni nako ingobyi (placenta) ikura, iyo ingobyi itakuze bihagije, inka nibyara hazaba ikibazo. Inyana izaza ariko ingobyi ntizaza.”
Akomeza avuga ko iki kibazo gishobora kwirindwa mbere aho kumva ko ari uburozi akavuga ko iyo inka itewe vitamine A mu mezi atatu ya nyuma mbere yo kubyara ndetse n’iyo irya neza nta kibazo igira mu kubyara.
Ku bijyanye no kuba inyana yavuka bigoranye kubera uburyo ishobora kuba itambamye Dr Nshimiyimana amara impungege aborozi aho avuga ko ari ibintu bibaho cyane akabagira inama yo kwitabaza umuvuzi w’amatungo wabyize ubisobanukiwe.
Ati “Inyana mu nda hari ukuntu igomba kuba imeze (position kugira ngo izabone uko ivuka, niba inkoni zaje arko umutwe ntuze, ibyo ni ibintu bibaho, ibyo ni akazi k’umuvuzi w’amatungo kuko azakoramo yumve uburyo imeze ubundi abigorore ntago ari uburozi rwose”.
Uyu muganga, akaba n’inzobere mu buvuzi bw’amatungo agira inama aborozi kudahangayika biyumvisha ko ari amarozi mu gihe amatungo yabo agaragaje uburwayi runaka ahubwo bakihutira kugana abavuzi b’amatungo bazwi na cyane ko bibumbiye mu rugaga rw’abavuzi b’amatungo .
Urugaga rw’abavuzi b’amatungo mu Rwanda – Rwanda Council of Veterinary Doctors (RCVD) rwatangiye gukora muri 2014, ubu rukaba rugizwe n’abanyamuryango barenga 3800 barimo aba veterinineri bagera kuri 3200 ibi bikaba byaragabanyije umubare w’abiyitiriraga umwuga w’ubuvuzi bw’amatungo batarabyize, muri bo hakaba harabonekagamo n’abagakondo.


text:
Urukiko rw’ikirenga rwa Leta zunze ubumwe z’Amerika kuri uyu wa 17 Kamena rwakuyeho umwanzuro w’urukiko washinjaga umuryango w’abantu bakoraga imigati Aoron na Melisa bitewe no kuba baranze gukorera gateau abatinganyi bari bagiye gushyingiranwa.Uyu muryango wari waratakaje ubucuruzi bwawo,banategekwa kuriha amadorari 135000 by’impozamarira.
Ikinyamakuru cya Evangeliques.info kivuga ko mu Kwakira gushize,uyu umuryango wajyanye ikirego cyo kujurira imbere y’urukiko rw’ikirenga rw’Amerika wemeza ko wahanwe by’amaherere n’umuryango w’abakozi n’inganda wo muri Oregon ubahora ko banze bitewe n’imyemerere yabo gukorera umugati wa gateau abaryamana bahuje ibitsina Rachel na Laurel bagombaga gukoresha mu bukwe.
Urukiko rw’ikirenga rwavanyeho icyo kirego imbere y’urukiko rwa Oregon kikazasuzumwa nyuma,kubera ko hari undi mwanzuro wafashwe ku kirego nk’icyo muri 2018 muri Colorado,aho urukiko rwahamije ko ibyo ari urwango rushingiye ku myemerere bikaba binyuranyije n’itegekonshinga.
Itegeko nshinga ry’Amerika rivuga ko bibujijwe gushyiraho itegeko rikumira ukwishyira ukizana kw’amadini cyangwa imyemerere,ubwisanzure mu kuvuga,uburenganzira bw’itangazamakuru cyangwa gukora inama mu mahoro.


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
Isomo ry'Urukundo
Nuramuka ubonye kanaka agukunze cyane, ariko ukumva nta rukundo umufitiye uzashimishwe nuko wubashywe n'urukundo rwaje rukomanga ku muryango wawe ariko ukananirwa kurwitaba. Ntuzafate nk'ikigoryi uwo ushatse kukwereka urukundo, kandi ntukamubabaze.
Uburyo ubanamo n'urukundo ni nk'uburyo wibanamo ubwawe, kandi imitima yacu buyra igira imibabaro n'ibiyishimo bingana nubwo twese dutandukanye.
Nuramuka ukundanye n'umuntu na we akagukunda, noneho umunsi umwe urukundo muri umwe rugahitamo kwigendera, uzarureke rugende, kandi ntuzagira uwo ugerekaho icyaha. Ubwo haba hari impamvu biba bibaye. Uko iminsi izagenda ishira uzabimenya.
Ugomba kumenya ko udahitamo urukundo ahubwo ari urukundo ruguhitamo. Ugomba gusa kurwemera nk'amayobera mu buzima bwawe. Nubona rwagusabye, ujye ugabanyiriza ho abandi.
Kandi jya urwishyura uwaruguhaye.
Jya ukwiza urukundo ku abataruzi, ndetse urukwize isi yose.
Hari aho abakunzi bibeshya. Iyo hashize igihe kinini nta rukundo biyumvamo, batekereza ko bakeneye urukundo. Babona imitima yabo nk'ibyibo birimo ubusa bitegereje kuzuzwa n'urukundo, bagatangira gutekereza urukundo nk'ikintu kiza kibasanga kuruta ikintu gishobora kubavamo bagiha abandi.
Urukundo rushya ruba rushyushye kandi rusabagira ku buryo rugera ku bandi, iyo rumaze guhora umuntu atagishaka ku rutanga yifuza ko barumuha. Barekeraho kuba abatanga urukundo bakaba abarukeneye. Urukundo, uko urutanga niko rukuzuramo, uko urwimana niko rugushiramo.
Urukundo ni impano, rushobora gukura gusa iyo rutanzwe.
Ibuka ibi buri gihe. Urukundo rugira ibihe byarwo, rukagira impamvu zarwo zo kwinjira n'impamvu zo gusohoka. Ntabwo waruha ruswa ngo rwinjire, ntiwanarugurira ngo ntirugucike, ntiwanarubwira amagambo y'ubwenge ngo ruyasobanukirwe.
Ushobora gusa kwakira urukundo igihe rwinjiye kandi ukarusangira n'abandi ariko iyo ruhisemo kugusohoka mu mutima cyangwa mutima w'umukunzi wawe ntaco ushobora gukora nta n'icyo ugomba gukora.
Urukundo rwahoze kandi ruzahora ari amayobera. Ishime rero niba rwarahisemo gutura mu mutima wawe nubwo kaba ari akanya gato mu buzima bwawe.
Subscribe to: Post Comments (Atom)


text:
“Ni Nyampinga” twegereye Rachel ngo atubwire iby’ubwangavu bwo hambere. Afite imyaka 70. Atuye ku Mukamira mu Karere ka Nyabihu.
NN: Umwangavu wa kera yari ameze ate?
Rachel: Umwangavu yari wa mukobwa wabaga atangiye kumenya kwibwiriza gukora imirimo yo mu rugo. Nko gukubura, kuvoma, kugaburira amatungo, kubagara n’ibindi. Ntiyabaga ahantu hari umwanda.
NN: Ese hari ibintu yabuzwaga?
Rachel: Ni byinshi! Urugero, nta mwangavu wari wemerewe kurara mu gasozi cyangwa se gusamara.
NN: None se yakeneraga amakuru?
Rachel: Cyane! Nkange, ubwa mbere njya mu mihango narirutse njya kureba mukeba wa nyogokuru, aba ari we mbwira ukuntu ndi kwihanagura amaraso ariko akanga agakomeza kuza. Nuko aransubiza ngo ubwo nabaye umukobwa!
NN: None se ubwo amakuru mwayakuraga he?
Rachel: Umukobwa yayahabwaga n’umuntu mukuru yisanzuraho. Nkange nisanzuraga kuri uwo mukeba wa nyogokuru.
NN: Ese mukeba wo nyogokuru ubwo ni inde?
Rachel: Sogokuru wange yari afite abagore babiri. Uwo mugore wundi utari nyogokuru wange ni we mukeba wa nyogokuru nyine.
NN: None se kuki ari we wisanzuragaho?
Rachel: Umunsi umwe naherekeje umukobwa twari duturanye wari washyingiwe agenda arira. Ntashye rero mbwira mukeba wa nyogukuru ko yagiye arira, ariko ko nge ntazarira! Yahise anganiriza, ndetse anansobanurira n’impamvu yariraraga, maze mpita numva mwisanzuyeho.
NN: None se hari ahandi mwakuraga amakuru?
Rachel: Harahari. Twajyaga duhurira mu rubohero, tukaganira.
NN: Mu rubohero hari hehe?
Rachel: Habaga ari nko mu rugo rw’umuntu, noneho abakobwa bo mu gace kamwe tukahahurira. Twitwazaga ibikoresho bitandukanye byo kubohesha imisambi. Iyo twabaga turi kuboha rero, twaraganiraga. Ahanini twavugaga ku kuntu tuzubaka ingo zacu nituba abagore.
NN: Ese watubwira nk’ikintu waba wibuka cyakunejeje kera ukiri umwangavu?
Rachel: Hari umugabo wari inshuti ya data wadusuye, asangira na data ndetse aranarara. Bukeye aravuga ngo ntataha kubera ko yaraye ku buriri bwiza, kandi ni nge wari wabushashe! Byaranshimishije cyane!”
NN: Urakoze cyane Rachel kutuganiriza. Reka twibutse ba “Ni Nyampinga” ko ubwangavu bwahozeho kandi buzakomeza kubaho. Dukurikije ibyo twabonye rero, nimureke tunyure mu mpinduka zitubaho mu gihe cy’ubwangavu twishimye, kandi ntitugatinye kuziganiraho rwose.
WARI UZIKO
Wari uzi ko no mu gihe cya kera hafi buri mukobwa yajyaga muri “club”, ari ryo tsinda? Bagakora uturimo, bakungurana ibitekerezo, bagakina, bityo bagahinduka inshuti. Iyo “club” cyangwa itsinda bahuriragamo nta handi, bahitaga “mu rubohero”.


text:
(Itangiriro 24:22)
Nuko ingamiya zimaze kweguka, uwo mugabo yenda impeta y ‘izahabu,kuremera kwayo kwari nk’igice cya shekeli, n’ibimeze nk’imiringa bibiri byo kwambara ku maboko, kuremera kwabyo ni shekeli cumi z’izahabu, arabimwambika.
Maze iminsi itari micye nganirizwa mu mutima wanjye ku Ijambo IMPETA, ubusanzwe Impeta n’ikimenyetso k’isezerano umuntu agirana n’undi cyangwa inshingano runaka, nk’ubuyobozi, impano,… Jyewe rero ndifuza kuvuga kumpeta yambikwa abashyingiranywe.
Muri ik’igihe usanga abantu benshi bubatse batacyambara Impeta, wababaza Impamvu aka kubwira ngo nti kinkwira, irandya, n’ubusanzwe sinyikunda,…
Nyamara iyo ntekereje imbaraga byantwaye kugirango mfate icyemezo cy’umukobwa nzambika impeta ndatangara! Ese ujya wibuka ama miriyoni watanze kugirango ukore ubukwe wambikiye umuntu impeta? Nonese kutagukwira byaba Impamvu koko! ?
Rimwe nigeze kujya ku kazi ntambaye Impeta, ariko niriwe nabuze amahoro, mbona nsa nuwambaye ubusa none ndakubaza wowe wayikuyemo .mpeta yawe irihe?
Mu bihugu byateye imbere iyo umukobwa ashwanye n’umusore bakundanaga ikintu yihutira gukora nuku musubiza Impeta ye bivuzengo isezerano ry’urukundo bari bafitanye rirarangiye! Nonese ko wayikuyemo nawe urukundo wakundaga uwo muntu mubana umunsi ku munsi rwa rarangiye ?._
Igitandukanya umuntu wubatse n’utubatse n’iki?
Mu minsi yashyize nahuye n’inshuti yanjye ya kera ibonye nambaye Impeta irishima cyane ngo wawooooo ! Wakoze ubukwe ryari ? Arongera ati Madam ameze ate ? Nahise numva ko atazi ibyabaye ndamusubiza nti ameze neza!
Ubyange ubyemere Impeta yawe ntikwiriye gusimbuzwa impamvu iyariyo yose, kuko ibuka neza ko wayambaye bikuvunnye wahuruje ibihumbi n’ibihumbi by’abantu.
Ndi Uwagaba Joseph Caleb.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
1. Gusoma ku izuru bisobanura « Kugambana. »
2. Gusoma k’umusatsi bigasobanura urukundo rw’abavandimwe nk’ururi hagati y’umubyeyi n’abana.
3. Gusoma kugahanga bisobanura ubucuti hagati yanyu.
4. Gusomana ku minwa bisobanura urukundo rukomeye ku buryo rushobora kuvamo urw’umugore n’umugabo.
5. Gusomana kw’ijosi bikaba bisobanura kwihangana.
6. Gusomana ku kirenge bisobanura ko umuntu akwihaye.
7. Gusoma ku kiganza bisonura ko umuntu aguhaye icyubahiro.
8. Gusoma umuntu ku gutwi byo bikaba bisobanura ko ashaka kugukinisha.
Icyitonderwa: Niba rero ugiye gusoma umuntu cyangwa we agusomye ugomba guhita ureba icyo bishatse gusobanura hagati yanyu bityo bizagufasha kuryoherwa n’urukundo.
Video Abakobwa Beza
ONESE UZI ICYO GUSOMANA BISOBANURA
1. Gusoma ku izuru bisobanura « Kugambana. »


text:
Mahatma Gandhi yandikiye Adolphe Hitler ibaruwa yamusabaga guhagarika intambara ya kabiri y’isi yatutumbaga, gusa icyababaje Gandhi ni uko Hitler yarinze apfa atarabona iyo baruwa.
Iyi baruwa yanditswe tariki 23 Nyakanga 1939 yagiraga iti “Nshuti yanjye hari inshuti zanjye nyinshi zansabye ko nakwandikira ibaruwa mu nyungu z’ikiremwamuntu muri rusange ariko kenshi nanze kubyemera kuko nari nzi ko ibaruwa yanjye yakubangamira.
Gusa muri njye hari ikintu cyakomeje kumbwira ko ntakwiye kwifatafata ahubwo nkakomeza ntitaye ku giciro byamfata ntitaye ku kintu icyo ari cyo cyose. Biragaragara ko muri iyi minsi ari wowe muntu wenyine ushobora kubuza ko habaho icyago gikomeye ku kiremwamuntu. Ese waba witeguye kwishyura icyo giciro kugira ngo ugere ku ntego zawe uko zaba zifite agaciro gahambaye kose?
Ese wakwemera kumva ubusabe bw’umuntu wirinze kwishora mu ntambara zidatanga umusaruro ugaragara? Nizeye ko umbabarira niba nkoze ikosa iryo ari ryo ryose mu kukwandikira, nzakomeza n’ubundi kukubera inshuti magara.â€
Mahatma Gandhi yafashwe nk’urugero rw’intwari n’umwe mu baharaniye amahoro, aba umwe mu bantu bakunzwe cyane mu isi akaba yaranafashwe nk’icyitegererezo mu bandi.
Adolphe Hitler afatwa nk’uwateje intambara ya kabiri y’isi
Ubwo Mahatma Gandhi yandikaga iyi baruwa, Hitler yari yaramaze kwigarurira Czechoslovakia na Pologne abifite mu biganza bye.
Gusa icyababaje abantu ni uko Hitler yarinze apfa iyi baruwa itamugezeho. Yatoraguwe mu gace ka Man bahvan, mu mujyi wa Mumbai mu Buhinde, aho Mahatma Ghandi yatuye igihe kinini.
Mahatma Gandhi afatwa nk’intwari yaharaniye ubwigenge n’amahoro, by’ikiremwamuntu mu gihugu cy’u Buhinde ndetse n’ahandi hatandukanye ku Isi. Yavukiye ahitwa Porbandar, Gujarat, mu majyaruguru y’u Burengerazuba bw’u Buhinde ku itariki 2 Ukwakira 1869. Yishwe ku itariki 30 Mutarama 1948. Urupfu rwe rushinjwa umugabo witwaga Nathuram Godse bivugwa ko yamurashe amasasu atatu mu gituza.
ngiyi Baruwa yose hano mu rurimi rw’icyongereza


text:
Nk’uko urubuga christiantelegraph.com rwabitangaje, Itorero rya Anglican ry’i Burundi ku bufatanye n’itorero Friends Church ndetse n’inama y’isi y’amatorero (World Council of Churches), Ecumenical Disability Advocates n’umuryango w’ivugabutumwa Finnish Evangelical Lutheran Mission Network batangiye urugendo rw’imyaka 3 rwo kuzamura imibereho y’ababana n’ubumuga muri ikigihugu.
Uru rugendo rwatangijwe n’imurika ry’umushinga wiswe“Inclusion of Persons with Disabilities in Church Development Program in Burundi” bisobanura Kudaheza Abantu Babana n’Ubumuga mu Burundi. Uyu mushinga ugamije kuzamura imibereho y’ababana n’ubumuga ndetse watangijwe ku mugaragaro ku wa 27 Gashyantare i Bujumbura.
Uhagarariye itorero Friends Church mu mategeko, Rev. Aloys Ningabira yagize icyo avuga kuri uyu mushinga ati, “Reka dukore icyo Imana yaduhamagariye gukora ari cyo gushyira hamwe n’abantu babana n’ubumuga. Reka duhere ku kintu icyo aricyo cyose dufite mu biganza byacu kugirango uyu mushinga tuwugire impamo.”
Mbere yo kumurika uyu mushinga, abakuru b’aya matorero ndetse n’abakozi bashinzwe iterambere bahagarariye aya matorero yombi bahawe amahugurwa y’iminsi ibiri ku bumuga mu rwego rwo kubategurira gushyira uyu mushinga mu bikorwa.
Aya mahugurwa yari akubiyemo gusobanurirwa amategeko arebana n’ubumuga muri ikigihugu, Ibyo Umuryango w’Abibumbye wanditse ku burenganzira bw’ababana n’ubumuga, intumbero z’iterambere rirambye ndetse n’amabwiriza agenga kudaheza aba bana n’ubumuga y’Inama y’Isi y’Amatorero. Izi nyandiko zitezweho kuyobora ishyirwa mu bikorwa by’uyu mushinga.


text:
Inyigisho yo ku cyumweru cya 4 cya Adiventi, Umwaka A, 2013
Ku ya 22 Ukuboza 2013 – Mwayiteguriwe na Padiri Théophile NIYONSENGA
Amasomo : Izayi 7, 10-16, Zaburi ya 23 (24), 1-2, 3-4ab, 5-6, Abanyaroma 1, 1-7
Bakristu bavandimwe, Noheli ngiyi iraje, turayikozaho imitwe y’ intoki.
Imana yiyemeje gufata iya mbere ngo ize mu bantu, yigire umuntu, ibane nabo, ibe nkabo, nta na kimwe ibitandukanyijeho keretse icyaha. Ibazaniye umukiro mu Mukiza, Umwana wayo Yezu Kristu. Niyo yifatiye umugambi wo gutura muri twe – abantu kugirango idusangize kuri kamere-mana yayo natwe tuyisangize kamere muntu yacu. Imana yo nta kabuza yiyemeje kuduha kamere-mana yayo. Aho twe abantu muri bwa bugugu bwacu ntituratsimbarara tukima Imana kamere yacu?Wabona tutimye Imana ariyo yaduhaye? Twange iyi migayo ibiri kandi tiyigendere kure: Gusaba uwo twimye, no kwima uwaduhaye.
Isomo rya 1: Imana ifashe iya mbere, ije gukiza umuryango unangiye! Twibutse ko mu gihe cya Izayi, abayisraheli bari mu mage n’ ingorane bitavugwa: bari mu ntambara, bugarijwe n’ ingabo z’ abanyamahanga, akarengane, ruswa no gusahura igihugu, igitugu n’ ukwikunda byarahawe intebe. Umuhanuzi asaba umwami Akazi, wari ukijya ku butegetsi, kurangamira Imana, akayizera kugira ngo azabone gutsinda urwo rugamba. Aramubwiye ati: saba Imana ikimenyetso, bityo ubone kurwana uziko muri kumwe. Ni nk’ aho yamubwiye ati: wikwirwanirira, ambaza Imana izakube hafi, ntiwatsinda niba utoroheye Imana ngo uyinogere. Umwami aragarambye, maze afunga umutwe, acungira ku mbaraga ze bwite. Imana ntiyatereye iyo ibonye ubupfayongo bwa Akazi. Ku bw’urukundo ikunda umuryango wayo, yiyemeje kutanga ikimenyetso kizarokora benshi: Umwari asamye inda, akazabyara umuhungu, uzazana uburokorwe, amahoro n’ umukiro.Hano Imana yerekanye ko igihe abayobozi n’ abakuru b’ umuryango banangiye umutima ntibayumvire, yo ishaka ahandi inyuza umukiro ngo irokore abaturage bayo.Koko Imana nticogora, ntiyivuguruza.
Mu isomo rya 2: Pawulo arerekana ko Yezu Kristu ari we wujuje umukiro Uhoraho yari yarateguriye muntu. Ni we kimenyetso cy’ umukiro, ubwe ni umukiza. Pawulo atewe ishema no kwitwa intumwa y’ uwazaniye bose umukiro, we wavutse ku bw’ umubiri nka twe, nyamara akerekana ko ari Imana igihe atsinze urupfu akazuka kandi agatangariza bose ubuzima. Yezu ni Imana rwose n’ umuntu rwose.
Mu ivanjili, turasangamo urugero rw’uworoheye umugambi w’Imana. Mu gihe mu isomo rya mbere twumvise ukuntu Akazi yapanze imihigo, imigabo n’ imigambi agahigika Imana, mu Ivanjili ho Yozefu ahamije ko ntacyo wakora utari kumwe na yo. Yozefu koko ni umugabo w’ intungane. We azi guharira Imana ngo yuzuze ugushaka kwayo. Yemeye ko umushinga we wo kuba yari yarasabye, afite fiancée, Imana “yawurogoya” ikawuhinduramo inzira y’ umukiro w’ abantu. Yoroheye amaza ya Emanweli: Imana mu bantu. Kubera ukwemera, yumviye Ijambo ry’ Imana rizanywe na Malayika. Azemera yite izina uwo atabyaye byongeye yite iryo yabwiwe. Kubera ukwemera, Yozefu azemera kurera umwana atabyaye; n’ igihe we ntawe uzaba amuhiga, azemera ahungishe Umwana na Nyina, yemere arare rwa ntambi, ku gasi, agiriye Imana.
Bavandimwe, Yozefu natwigishe: muri iyi si y’ubwikunde hari abanga kurera abana b’ imfubyi basigiwe n’ abavandimwe babo, cyangwa bakabafata nta rundi rukundo, ahumbwo bakurikiranye imitungo basigiwe. Yozefu we siko akora. Yemeye kurera udafite amaraso ye! Umusonga w’ undi wagombye kujya utubuza gusinzira.
Yozefu ni intungane: azi guhuza imishinga ye n’ umugambi w’Imana. Imishinga yose twagira, igihe ibusanye n’ umugambi w’ Imana, iza ihatse ibibazo n’ imivumo.
Bavandimwe, aya masomo yose aratwereka ubudahemuka bw’Imana. Imana yuzuza umugambi wayo. Ikomera ku isezerano ryayo ryo kutwohereza umukiza n’ umucunguzi: Yezu Kristu. Turebeye Kuri Yozefu twemere kwakira Ijambo ryayo riyobore ubuzima bwacu, biryo ugushaka kwayo gukorwe muri twe. Iyo ubaye mu by’ Imana, nayo iba mu byawe. Tworohere Roho wayo. Tureke Imana igire ijambo ry’ ibanze n’ irya nyuma mu buzima bwacu, mu ngo zacu no mu mishinga yacu.
Mu gitambo cya Misa, Imana iraduha kimenyetso cy’ umukiro wacu: Ikimenyetso cy’ uko iri rwagati muri twe ni Ijambo ryayo dusangira ndetse n’ Umubiri n’Amaraso bya Yezu Kristu Umwana w’ Imana.Ibi biraduhagije. Twakire neza ibyo bimenyetso by’ Ijuru; maze uko tubisangira tukiri hano ku isi, bibe inshamarenga y’umusangiro ku meza ya Ntama w’ Imana mu Ijuru.Hahirwa abatumiwe ku meza ya Nyagasani.
Noheli nziza kuri buri wese.
Padri Théophile NIYONSENGA


text:
Rusizi:Girinka yazamuye ubukungu n’imibereho y’abatishoboye
Yanditswe na INGABIRE RUGIRA ALICE
Abaturage bo mu karere ka Rusizi, barishimira iterambere bamaze kugeraho babikesha gahunda Girinka, bagahamya ko inka bahawe bazakomeza kuzifata neza kugira ngo nazo zikomeze kubaha umusaruro mwiza.
Abaganiriye n’Imvaho Nshya bagaragaje ko inka bahawe muri Girinka zibaha amata bakanywa ndetse bagasagurira isoko bakabona amafaranga, ndetse bakaba banabona n’ifumbire ibafasha kongera umusaruro w’ubuhinzi.
Ubu butumwa baagarutsweho ubwo hatangwaga inka zihaka 42 muri Gahunda ya Girinka, zije ziyongera ku zindi zatanzwe muri aka karere, hagamijwe kuzamura imibereho y’abatishoboye.
Umuyobozi w’Akarere ka Rusizi wungirije ushinzwe ubukungu n’iterambere, Kankindi Leoncie, yavuze ko Gahunda ya Girinka ifite uruhare rukomeye mu kuzamura ubukungu bw’Akarere ka Rusizi, n’imibereho myiza y’abaturage muri rusange.
Yagize ati “Girinka ifite uruhare rukomeye mu izamuka ry’ubukungu bw’Akarere ka Rusizi, dufite abafatanyabikorwa dukorana baba bagamije kudufasha gufatanya n’abaturage kugira ngo biteze imbere biciye mu bworozi.
Turasaba abaturage borojwe izi nka uyu munsi kuzifata neza bazahirira no kuzigirira isuku, ni abagenerwabikorwa ariko ejo bazaba baziturira abandi, ni byiza rero tubashishikarije kuzifata neza kandi twizeye ko zizabateza imbere, ubukungu bwabo bwiyongere kandi zizunganira no mu mirire tuzitezeho umusaruro ufatika, kuko bagenzi babo borojwe mbere bageze kure nabo biteze imbere.”
Uwimana Kamili, umwe mu bahawe inka, yagize ati “Njye nayihawe mbere ariko yamvanye kure, nari ndi umukene nitwa ko ntishoboye, ariko ubu meze neza rwose, iyo mpuye n’uwanzituriye turishima nanjye kandi narazituye.
Mudushimirire Nyakubahwa Paul Kagame kubwo kutworoza twese, ubu turanywa amata, turahinga tukeza kubera ifumbire, twateye imbere ubu uwanyita ko ntishoboye twabipfa kubera inka nagabiwe.”
Bizimana Mariko, nawe yagize ati “Iyi nka nayishakaga cyane kuko izanteza imbere noroze n’abandi, nari umunyonzi ku igare, nari mfite ubukene ariko izamfasha kujya nkomeza nkatera imbere, izampa amata nsagurire n’isoko, abana banjye bagiye kujya banywa amata bizabafasha mu myigire yabo nanjye niteze imbere, ubu nsezereye ubukene.
Ubu nagaragaraga nk’umusaza ariko ngiye kunywa amata nanjye ngire uruhu rukeye rusa neza, nahoraga nibaza niba nanjye nzorora nk’abandi bikanyobera, none uyu munsi mbaye umworozi.”
Mu karere ka Rusizi hamaze gutangwa inka 6272, zikaba zaragize uruhare mu kurwanya ikibazo k’imirire mibi, kuko inka zatanzwe zitanga umusaruro w’amata ku rwego rushimishije, ndetse zikaba zifite uruhare rukomeye mu kuzamura umusaruro mu buhinzi.


text:
Iterabwoba
Iterabwoba ribarwa mu bibazo bikomereye isi kandi bibangamiye ituze n’ubusugire bw’abantu mu buzima bwabo bwa buri munsi. Rikaba riterwa n’impamvu nyinshi zinyuranye zirimo n’imibereho, kwiheba, politiki, ubukungu, imico, n’ibindi bikomeje kugira uruhare rukomeye mu kwimakaza iterabwoba mu mibereho y’abantu. Niyo mpamvu uwashaka kuvura no kurandura iterabwoba burundu, bimusaba kubanza gukemura ibi bibazo n’impamvu ziritera akazivanaho burundu kuko arizo zituma iterabwoba ribaho.
Intambwe ya mbere yo kurwanya iterabwoba no kurirandurana n’imizi yaryo aho ariho hose, ni ukubanza gusobanukirwa neza izi mpamvu ziritera, kugirango n’umuti uzashakwa uzabe ushingiye ku miterere nyayo y’ikibazo.


text:
Bamwe mu bagore batangaza ko abagabo babo bamaze kumenya akamaro ko kuboneza urubyaro ; bavuga ko mbere bajyaga kuruboneza rwihishwa batabimenyesheje abagabo kuko babibabuzaga, ngo ariko ubu abagabo nibo basigaye bibutsa abagore babo itariki yo gusubira gufata imiti yo kuboneza urubyaro.Musabyimana Afisa, avuga ko hashize imyaka ine yitabiriye gahunda yo kuboneza urubyaro. Mu mwaka wa 2007 ubwo yazanaga igitekerezo cyo kuboneza urubyaro umugabo we yamumereye nabi cyane, aramubuza amubwira ko najyayo akabimenya atazongera kwitwa umugore we ukundi.
Musabyimana w’imyaka 32 y’amavuko avuga ko icyo gihe yaramaze kugira imbyaro eshanu akumva atakongeraho abandi maze ahitamo kwihisha umugabo we ajya mu muganga atangira gufata imiti yo kuringaniza urubyaro rwihishwa. Yagize ati : “Erega ntawakwishinga urushako ngo yirengagize ubuzima buri hanze aha.”
Umubyeyi twahuye uteze igitambaro cy’umuhondo mu mutwe ibi bita ‘mujitandiyo’ ahanini byambarwa n’abayisilamukazi, avuga ko yakimbiranye n’umugabo we akimara kumenya ko yaboneje urubyaro akamubwira ko bizabagiraho ingaruka mbi. Icyakora ngo uko iminsi yagiye ishira niko yagendaga asobanukirwa ubwiza bwabyo kugeza naho ubu ariwe umwibutsa gusubira kwa muganga ngo ahabwe indi miti yo kuboneza urubyaro.
Nyirakamana Marie umaze imyaka itatu muri gahunda yo kuboneza urubyaro nawe avuga ko umugabo we yabanje kubimwangira kugeza aho afashe umwanzuro wo kujyayo amwihishe, ariko nyuma yaje kubimenya afata ibinini bari bamuhaye arabijugunya.
Nyirakamana amaze kubyara abana babiri biyongera kuri batatu yari afite yarongeye asubira kwa muganga umugabo atabizi. Yagize ati : “Umuntu aba agomba kumenya ubwenge akarengera abana be.”
Gusa Nyirakamana avuga ko ubuzima bwigishije umugabo akaza kubona ingaruka nziza zo kuboneza urubyaro. Arongera ati : “Sinzi muri iyi minsi ubanza ndamutse ntwise twakwicana kandi ubundi wabonaga ntacyo bimubwiye kabone niyo twari kugira abana ijana.”
Abagabo bati”biriya byari ubujiji” Ntibugesika Elisa, avuga ko ubujiji aribwo bwatumaga abagabo babuza abagore babo kugana gahunda yo kuboneza urubyaro. Ntibugesika yongeraho ko hambere ubuzima bwari bworoshye byatumaga kuringaniza urubyaro bidahabwa agaciro nk’ubu ibintu byose byahenze.
Yagize ati : “Mbere byari ubujiji n’imyumvire mike yari iri mu bantu.” Uyu mugabo asaba Leta n’ibigo bifite iyi gahunda mu nshingano gukomeza gushyiraho inyigisho zerekana ubwiza bwo kuboneza urubyaro ngo kuko hakiri umubare w’abantu bagifite imyumvire mike kuri iyi gahunda.
U Rwanda rwihaye gahunda yo kugeza nibura kuri 70% by’abantu bakoresha uburyo bwo kuboneza urubyaro, ngo izagerweho mu mwaka utaha wa 2012. Uburyo bukoreshwa mu kuboneza urubyaro ku bagabo, harimo agakingirizo, kwiyaka umugore ndetse no kwifungisha burundu ari byo bita vasectomy mu rurimi rw’icyongereza. Ibi bikaba ari ugukata umuyoborantanga w’umugabo cyangwa se kwifungisha burundu ku mugabo.
Mu mwaka w’1934 Abanyarwanda bari 1.594.400 bakiyongera mu mwaka wa 2002 bakaba bari 8.162.715 naho 2012 bakazagera kuri 11.000.000 nta gushidikanya ko hatagize igikorwa, imibereho myiza itazagerwaho niba uku kwiyongera kutagendeye hamwe n’ubukungu. Kuko mu gihe Abaturage biyongera cyane kurusha uko ubukungu bwiyongera bishobora kuba intandaro y’igabanuka ry’umusaruro kuko umusaruro uboneka usangirwa na benshi.
Inkuru: igihe


text:
Par:Jean de Dieu Musemakweli
Nta ngoma yarusha ubugome n’urugomo iya FPR na Kagame .
UMWANZURO
Ingoma ya Habyarimana (1973-1994) yatangiye imena amaraso y’abanyapolitiki bari baradukijije ingoma ya cyami na gihake. Bikwiye kugawa n’abashyira mu gaciro bose. Ingoma ya Habyarimana kandi yarangirije mu mivu y’amaraso menshi kurushaho. Kuvuga ko ingoma ya Habyarimana yarangirije mu mivu y’amaraso bisobanura ko ingoma ya Kagame (1994-?) yatangiriye muri iyo mivu y’amaraso nyine. Kuva mu w’1994 kugeza ubu, ayo maraso akomeje kumeneka. Ibimenyetso 2 bya nyuma biherutse kubyerekana ku mugaragaro (publiquement) kandi ku buryo budasubirwaho ni uko ngo “abantu ibihumbi 40 bakoraga imirimo nsimburagifungo baburiwe irengero”. Ikindi kimenyetso ni imirambo 40 abantu babonye ireremba mu kiyaga cya Rweru.
Iyo ingoma igiyeho imena amaraso, igumaho imena andi, ikazavaho nanone mu mivu y’andi menshi kurushaho. Twakora iki, Banyarwanda, Banyarwandakazi ngo dukumire ayo mahano, kugirango ingoma ya Kagame na FPR IVEHO itagombye kwisasira izindi nzirakarengane zitagira ingano?
Kuba abatsikamiwe n’ingoma ya Kagame na FPR bakomoka mu turere no mu moko anyuranye bisa n’aho ari kimwe mu bibabuza gushyira ingufu zabo hamwe ngo bayikize. Nyamara ni nacyo cyakagombye kubatera imbaraga !
Muri uru ruhererekane rw’inyandiko twise “Abishyize hamwe ntakibananira” twibanze ku iyicwa rubozo ry’abategetsi bo kuri repubulika ya mbere (1962-1971). Nabyo bikwiye kuvugwa, ni ukuri kw’amateka yacu mabi. Bikwiye kwaturwa bikavugwa bityo abakora icyunamo bakagikora mu mutuzo, abibuka ababo bakabikora ntawe ubannyega. Ni uburenganzira bwabo. Twese twiboneye ukuntu iryo yicwa rubozo ryajyanye na Coup d’Etat yo mu 1973 ryabyaye ikintu kimeze nk’inzigo gituma Abahutu bo mu majyepfo y’u Rwanda (Abanyanduga) n’abo mu majyaruguru (Abakiga) bakomeje kurebana ay’ingwe. N’iyo batari gusubiranamo ku mugaragaro, nta cyo bakora ngo bahuze ingufu zabo birwaneho, bagamije kwikiza ingoma y’Inkotanyi ibarembeje. Nibakomeza guheranwa n’inzigo ishingiye ku byabaye mu 1973, ntibagerageze kubirenga, ngo bagire ikindi kizima bubaka, Kagame azabamarira ku icumu urusorongo nk’ubushwiriri.
“Kora ndebe iruta vuga numve”.
Abayobozi b’amashyaka n’abafasha babo (les cadres) baramutse batanze urugero rwiza, abayoboke b’ayo mashyaka, ndetse n’abandi Banyarwanda benshi bakurikiza urwo rugero. Kugirango abayobozi b’amashyaka n’abafasha babo babashe kurenga iyo nzitizi, bagomba kwiyibutsa no kwicengezamo ihame rigira riti “Icyaha ni gatozi”. Niba umuntu Kanaka yarishe, ntabwo ari umwana, umwuzukuru, umuturanyi we cyangwa ukomoka muri ako karere wese wabikoze. Abakomoka ku bishe no ku biciwe, abakomoka mu turere tunyuranye kabone n’ubwo twaba dufite ibyo dupfa, bashobora kuba intwari, bagakorana. None se muri politiki kwigomwa (sacrifice) si ikintu ngombwa ? Ntibyoroshye, ariko birashoboka. Ubishoboye aba yerekanye ko yashobora n’ibindi bikomeye kurushaho agamije ineza y’u Rwanda rwamubyaye. Uwo muntu n’abandi bamugirira icyizere.
“Abishyize hamwe ntakibananira”.
Kimwe mu biranga umuyeshuri w’umuswa ni uko atamenya no gukopera. Naho uw’umuhanga aba azi n’aho yajya gukopera bibaye ngombwa. Dufate urugero rw’igihugu cy’igihangange cyitwa ko cyakataje no muri demokarasi ari cyo Leta zunze ubumwe z’Amerika. Kirimo amashyaka manini ya politiki 2 gusa : Abademokarate (démocrates) n’Abarepubulike (républicains). Ariko burya buri shyaka riba ririmo ibice nibura 3 : Abatavangiye (démocrates de gauche et républicains de droite -Tea Party-), abo hagati (centre) n’aboroshya bashobora no kugendera ku cyiza babonye mu ishyaka rihanganye n’iryabo. Buri gice kiba gifite leta cyiganjemo. Kugirango ishyaka ritsinde muri rusange (niveau fédéral), biba ngombwa ko buri gice cyigarurira amajwi y’aho cyiganje. Icyo gihe rero, mu kugabana imyanya, mu kugena politiki izagenderwaho mu ngamba izo ari zo zose, umukandida watsinze yita kuri ayo mashyaka agize impuzamashyaka (démocrates ou républicains) yatsinze.
Abanyapolotiki bacu rero n’abafasha babo (cadres des partis) nibakoreshe ubwenge, ubushishozi, gushyira mu gaciro n’izindi mpano bafite, bakurikize urwo rugero cyangwa urundi bazi kandi babonye rwiza. Kwigomwa ukifatanya n’abandi bituma ugira icyo ukiza, naho kudafatanya bibyara guhomba byose. Hagize ishyaka rimwe rukumbi riba “nyamwigendaho nk’ubugi bw’intorezo” rikagira ingufu zihagije (uretse ko bikomeye, bikaba ndetse bitanashoboka) zo gukiza u Rwanda ingoma ya FPR, naryo ryagwa mu gishuko ryo gukoresha igitugu kugirango rirambe ku ngoma. Ubwo rero u Rwanda rwaba ari “ntaho ruvuye, ntaho rugiye”.
Ubutaha tuzabagezaho urundi ruhererekane rw’inyandiko zerekana IBYIZA byinshi Repubulika ya mbere n’iya kabiri zagejeje kuri rubanda. Ibyo byiza nibyo Kagame na FPR ye bahora bashaka gusibanganya kugira ngo berekane ko Repubulika zombi nta kindi zakoze uretse gutegura no gushyira mu bikorwa jenoside. Sibyo.
Icyakora, mu ngoma zabayeho mu Rwanda kugeza ubu, iya Kagame na FPR ni yo mbi kuzirusha zose ; kandi birakomeye, uwashaka yavuga ko bitanashoboka, kugirango hazabeho indi iyirusha ububi, ububisha, urugomo n’ubugome. Abayirwanya nibishyire hamwe, maze barebe ngo barayibirindura mu kanya ko guhumbya ijisho.
Jean de Dieu Musemakweli
i Kigali